Terkejut dapat buah nanas pada majlis konvokesyen
Oleh EDDY AQMAL MOHAMED HAMIDI

13 April 2021, 4:44 pm
PETALING JAYA – Majlis konvokesyen sememangnya merupakan satu acara yang paling dinanti-nantikan oleh setiap penuntut institusi pengajian tinggi bagi menandakan setiap penat lelah dan halangan dihadapi dalam menuntut ilmu adalah berbaloi.
Setiap kali tiba musim bergraduasi juga, pastinya akan timbul kisah-kisah lucu dan sukar dilupakan yang akan sentiasa menjadi kenangan serta terpahat di dalam minda mereka yang terlibat.
Itulah yang terjadi kepada seorang graduan Sarjana Muda Pengajian Quran dan Sunnah dari Universiti Sains Islam Malaysia (USIM), Nur Shima Sahimi, 24, yang dikejutkan dengan hadiah sebiji buah nanas sebaik majlis konvokesyennya berakhir semalam.
Menurut Nur Shima, buah nanas tersebut adalah pemberian ibunya yang amat tidak dijangka namun disambut dengan hati yang terbuka serta gelak ketawa mereka sekeluarga.
“Buah nanas ini pada awalnya emak belikan untuk diberikan kepada kakak saya sebagai menu bahan masakan namun tak jadi digunakan sebab kakak masak menu yang lain. Tak mahu membazir, emak bawa buah nanas ini bersama ke majlis konvokesyen saya semalam (Isnin).
“Selesai majlis di dalam dewan, emak minta saya ambilkan buah nanas tersebut dalam kereta dan berikan kepada saya. Sebagai kenangan, kakak yang turut bersama ambilkan gambar saya bersama buah nanas pemberian emak. Masa emak cakap nak beri buah nanas tu saya gelak sahaja ingatkan emak bergurau,” katanya.

Dalam pada itu, Nur Shima turut mengucapkan ribuan kesyukuran kerana dapat menghadiri majlis konvokesyen walaupun mengikut normal baharu iaitu secara janji temu dan bukan seperti majlis sebelum negara dilanda Covid-19.
“Alhamdulillah, dapat juga saya dan rakan-rakan lain berkonvokesyen walaupun tiada majlis seperti kebiasaannya dan saya rasa tiada masalah dengan pelaksanaan majlis konvokesyen secara janji temu kerana ibu-bapa tidak perlu menunggu lama.
“Pelaksanaan setiap sidang juga tidak mengambil masa yang lama dan proses pengambilan gambar graduan menggunakan skrin hijau juga cepat serta tidak perlu bersesak-sesak,” jelasnya.
Susulan penularan Covid-19, USIM menangguhkan pelaksanaan majlis konvokesyen yang kebiasaannya dilaksanakan pada bulan November ke tahun ini iaitu pada 6 April lalu hingga 18 April ini yang melibatkan 23 sidang secara keseluruhannya.
Dilaksanakan secara janji temu, bilangan graduan dan ahli keluarga yang dibenarkan berada di dalam dewan juga dikecilkan sebagai langkah pencegahan jangkitan dan penularan Covid-19. – K! ONLINE


JPN KPKT tidak terbabit notis kutipan sumbangan oleh MKTR
Oleh MOHD. HUSNI MOHD. NOOR

13 April 2021, 4:31 pm
PUTRAJAYA – Orang awam khususnya penjawat awam dinasihatkan supaya tidak mudah terpedaya dengan notis kutipan sumbangan yang berselindung di sebalik Majlis Kebangsaan Kesatuan Pekerja-Pekerja Kerajaan Malaysia (MKTR).
Ia berikutan penularan notis permohonan sumbangan bagi tujuan aktiviti termasuk tajaan majalah yang menggunakan nama kesatuan berkenaan.
Susulan itu, Jabatan Perumahan Negara (JPN), Kementerian Perumahan dan Kerajaan Tempatan (KPKT) menerusi kenyataan akhbar berkata, pihaknya mengesahkan menerima banyak aduan dan pertanyaan daripada orang awam mengenai notis itu.
Menurutnya, pihaknya juga ingin memaklumkan bahawa JPN, KPKT tidak terbabit dengan sebarang permohonan sumbangan oleh MKTR itu.
“Kami juga menafikan bahawa pemohon sumbangan adalah kakitangan awam jabatan ini berdasarkan jawatan dan nama tertera pada notis berkenaan.
“Hasil semakan mendapati, Naib Presiden MKTR iaitu Tn. Hj. Nordin Abd. Rahman seperti yang tertera di dalam surat dan notis tersebut adalah bukan kakitangan JPN, KPKT,” katanya.

Katanya, pihaknya mengingatkan orang ramai khususnya penjawat awam agar tidak terpedaya atau tertipu dengan notis permohonan sumbangan sedemikian.
Jelasnya lagi, orang ramai diminta merujuk kepada laman sesawang rasmi Kementerian Perumahan dan Kerajaan Tempatan di https://kpkt.gov.my dan Jabatan Perumahan Negara di https://ehome.kpkt.gov.my bagi mendapatkan maklumat lanjut mengenai aktiviti JPN, KPKT. – K! ONLINE


SkyGlass terima 100 tempahan hingga Jun tahun depan
Oleh SITI AMINAH MOHD YUSOF

13 April 2021, 2:38 pm
CYBERJAYA – Skyglass Empire Sdn. Bhd. (SkyGlass) yang menguruskan kemudahan dewan acara di Menara 6, Sky Park di sini melancarkan kelab keahlian istimewa untuk pelanggan dengan bayaran yuran pengaktifan RM100 setahun.
Pengarahnya, Intan Hyriatee Zawai berkata, ia terbuka kepada semua pelanggan SkyGlass dengan tawaran pelbagai manfaat termasuk diskaun 10 peratus daripada jumlah keseluruhan bil buat ahli yang ingin menyewa dewan tersebut.
“Ia turut meliputi penganjuran acara berskala kecil seperti majlis sambutan hari lahir atau jamuan makan keluarga.
“Ahli juga berpeluang mendapat rebat RM1,000 bagi setiap pakej perkahwinan yang dipilih selain jemputan makan malam untuk dua orang secara percuma pada ulang tahun kelahiran mereka,” katanya.
Beliau berkata demikian kepada Kosmo! pada majlis pelancaran Bufet Ramadan SkyGlass di sini baru-baru ini.

Keahlian kelab tersebut terbuka kepada semua pelanggan SkyGlass tanpa kadar perbelanjaan minimum iaitu mereka perlu membayar yuran keahlian tahunan sebanyak RM100 sahaja.

Manfaat yang ditawarkan sah digunakan seumur hidup selagi ahli membayar yuran pengaktifan yang ditetapkan setiap tahun.
Beliau berkata, ahli boleh menikmati kelebihan yang ditawarkan serta-merta selepas pendaftaran dibuat.
Intan Hyriatee berkata, SkyGlass yang berada di kedudukan strategik, menghadap Cyberjaya, Putrajaya dan bandar raya Kuala Lumpur telah menerima hampir 100 tempahan sehingga Jun tahun depan.
Beliau menjangka lebih 50 peratus daripada pelanggan tersebut akan mendaftar sebagai ahli kelab sekali gus menjadi pelanggan berulang SkyGlass.
Tambahnya, dewan acara yang baru beroperasi sepenuhnya awal tahun ini menawarkan pemandangan bertabirkan dinding kaca di atas puncak bumbung bangunan 22 tingkat dengan sudut pemandangan panorama 360 darjah.

“SkyGlass menonjolkan identiti kemewahan mampu milik dan eksklusif dengan menyasarkan golongan pertengahan selain kelompok kelas atasan.
“Lokasinya dihubungkan dengan beberapa lebuh raya utama seperti Lebuh Raya Maju (MEX) Kuala Lumpur ke Putrajaya dan Lebuh Raya Baru Lembah Klang (NKVE) yang mudah diakses dari pelbagai arah,” katanya.
Beliau berkata, musim pandemik mempengaruhi operasi SkyGlass namun pihaknya optimis keadaan akan menjadi lebih baik sejajar program suntikan vaksin Covid-19 yang dilancarkan.
“Namun, jika dilihat dari sudut positif, perintah kawalan pergerakan akibat pandemik tahun lalu telah memberi kami lebih banyak masa untuk meneliti hala tuju dan konsep perniagaan ini,” ujar beliau.


Bekalan vaksin melebihi individu berdaftar
Oleh NOR IDAYU BOSRO

13 April 2021, 1:09 pm
PUTRAJAYA – Bekalan vaksin Covid-19 negara dijangka melebihi jumlah pendaftaran pada bulan Jun depan, kata
Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar.
Beliau berkata, menerusi bekalan terbabit, proses pemberian vaksin melalui PICK dijangka selesai menjelang hujung tahun ini.
“Kami mengunjurkan bekalan akan mula melebihi pendaftaran pada Jun dan bulan-bulan seterusnya. (Pemberian vaksin) pasti selesai sebelum akhir tahun.
“Ini bermakna, kadar vaksinasi akan meningkat dengan cepat,” katanya menerusi ciapan di Twitter hari ini.
Khairy Jamaluddin yang juga Menteri Sains, Teknologi dan Inovasi turut memuat naik graf jadual penghantaran vaksin, jumlah pendaftaran semasa dan sasaran vaksinasi setakat semalam.
Berdasarkan graf itu, bekalan vaksin yang akan diterima pada Mei depan meliputi 3 juta populasi penduduk sebelum mencapai 9 juta menjelang Jun dan bertambah setiap bulan hingga Disember.

Bagi jumlah pendaftaran program imunisasi itu pula kini berjumlah 8,602,156 setakat semalam. -K! ONLINE


Dijel 8 bulan pukul isteri guna wayar pengecas telefon
Oleh NUZULSHAM SHAMSUDDIN

13 April 2021, 2:44 pm
PETALING JAYA – Padah memukul isteri guna wayar pengecas telefon bimbit, seorang penganggur yang juga warga Pakistan dipenjara lapan bulan oleh Mahkamah Majistret, di sini hari ini.
Majistret Zhafran Rahim Hamzah menjatuhkan hukuman itu terhadap Mohamad Irfan, 28, yang sebelum ini bekerja sebagai pemasang kipas siling itu selepas dia mengaku bersalah atas pertuduhan yang disabitkan ke atasnya.
Mahkamah turut memerintahkan Mohamad Irfan, menjalani hukuman penjara bermula dari tarikh tangkap pada 26 September 2020.
Mengikut pertuduhan, Mohamad Irfan didakwa mendatangkan kecederaan ke atas isterinya yang juga warga India, Gurpreet Kaur, 25, dengan cara memukul belakang badan wanita itu menggunakan wayar pengecas telefon bimbit.
Kesalahan itu dilakukan rumah mereka di Jalan Bandar Puteri, Puchong, di sini, pukul 11 malam pada 25 September 2020.
Berikutan itu pertuduhan dikemukaman mengikut Seksyen 324 Kanun Keseksaan yang membawa hukuman penjara maksimum tiga tahun atau denda atau dengan sebatan atau mana-mana dua daripada hukuman itu.

Terdahulu, Timbalan Pendakwa Raya Siti Zubaidah Mahat memohon hukuman berat mengambil kira faktor kecederaan dialami mangsa serius.
Bagaimanapun peguam, Ammanjeet Singh memohon hukuman ringan atas alasan anak guamnya sudah insaf dan berjanji tidak akan mengulangi perbuatannya.
Mengikut fakta kes, pada 26 September tahun lalu, isteri tertuduh telah membuat laporan polis apabila beliau dikunci di luar rumah bersama anak lelaki mereka, selepas wanita itu dipukul di bahagian belakang badan dan kaki menggunakan wayar pengecas telefon bimbit.
Ekoran laporan polis itu, lelaki itu kemudiannya ditahan oleh polis di tempat kejadian, sebelum dibawa ke Ibu Pejabat Polis Daerah (IPD) Serdang untuk tindakan lanjut. -K! ONLINE


12 premis judi haram diserbu
Oleh MOHD SYALMIZI HAMID

13 April 2021, 2:18 pm
SEBERANG PERAI – Seramai 19 individu yang disyaki terlibat kegiatan judi online haram ditahan polis menerusi serbuan di 12 premis berbeza di sekitar Butterworth di sini kelmarin.
Ops Dadu selama tujuh jam bermula pukul 12 tengah hari itu membabitkan pasukan Bahagian Maksiat, Judi dan Kongsi Gelap (D7) Bukit Aman dan Ibu Pejabat Polis Daerah Seberang Perai Utara (SPU).
Ketua Polis Daerah SPU, Asisten Komisioner Noorzainy Mohd. Noor berkata, individu yang ditahan membabitkan 12 lelaki dan tujuh wanita berusia di antara 22 hingga 58 tahun termasuk empat pelanggan.
“Serbuan membabitkan premis persendirian yang disewa dengan berselindung di sebalik kedai telefon dan kedai kopi selain di kawasan lapang serta dalam kereta.
“Siasatan awal mendapati premis-premis berkenaan pernah diserbu dalam tempoh dua tahun sebelum ini kerana kesalahan sama,” katanya kepada pemberita hari ini.
Noorzainy berkata, pihaknya merampas pelbagai barangan termasuklah 14 unit telefon bimbit, (lima) alat pencetak, (79) kertas bercetak angka, (dua) kerusi plastik serta masing-masing sebuah kalkulator, meja plastik dan kereta jenis Toyota Vios.

“Polis turut merampas wang tunai berjumlah RM13,581 bagi membantu siasatan.
“Dengan bantuan pihak Tenaga Nasional Berhad (TNB), kita turut membuat pemotongan bekalan elektrik di premis terbabit,” katanya.
Beliau berkata, kes disiasat mengikut Sekayen 4A(a) Akta Rumah Judi Terbuka 1953. – K! ONLINE


Polis mahu Neelofa dikenakan kompaun
13 April 2021, 1:19 pm
PETALING JAYA – Polis mencadangkan agar kompaun dikenakan terhadap pasangan selebriti terkenal, Noor Neelofa Mohd. Noor atau Neelofa dan suaminya, Haris Ismail susulan majlis perkahwinan mereka yang didakwa melanggar prosedur operasi standard (SOP).
Ketua Polis Daerah Dang Wangi, Asisten Komisioner Mohamad Zainal Abdullah berkata, bagaimanapun jumlah kompaun bergantung kepada keputusan Timbalan Pendakwa Raya.
“Setakat ini kita sudah serahkan kertas siasatan berhubung majlis perkahwinan usahawan berkenaan kepada Timbalan Pendakwa Raya untuk tindakan lanjut.
“Timbalan Pendakwa Raya yang akan putuskan sama ada beliau akan didakwa atau sebaliknya. Kita hanya beri cadangan agar beliau dikenakan kompaun,” ujarnya dalam kenyataan hari ini.
Terdahulu, tular sekeping gambar di media sosial memaparkan tetamu yang hadir di majlis perkahwinan Neelofa gagal mematuhi SOP Perintah Kawalan Pergerakan (PKP) yang ditetapkan Majlis Keselamatan Negara (MKN) sehingga mendapat kecaman ramai.
Dalam majlis itu, Neelofa, 32, selamat diijabkabulkan dengan pendakwah bebas, Haris Ismail, 26, di sebuah hotel terkemuka di ibu negara pada 27 Mac lalu.

Susulan insiden itu, polis membuka kertas siasatan dan kes disiasat mengikut Seksyen 21A Akta Pencegahan dan Pengawalan Penyakit Berjangkit 1988 (Akta 342).
Kemudiannya, pada 5 April lalu, Neelofa dan pasangannya itu hadir ke Ibu Pejabat Polis Daerah (IPD) Dang Wangi untuk memberi keterangan. -K! ONLINE


1.9 tan tepung gandum disimpan tanpa permit disita
Oleh SAFINA RAMLI

13 April 2021, 2:50 pm
BALIK PULAU – Kementerian Perdagangan Dalam Negeri dan Hal Ehwal Pengguna (KPDNHEP) Cawangan Timur Laut menyita 1.9 tan tepung gandum selepas didapati disimpan tanpa permit sah di sebuah premis membuat makanan di Teluk Kumbar di semalam.
Ketua Pegawai Penguatkuasa Daerah KPDNHEP Timur Laut, Ahmad Ahrazzuddin Ahmad Hamdan berkata, sitaan dibuat selepas pihaknya menjalankan pemeriksaan dan naziran kira-kira pukul 4.30 petang.
“Hasil pemeriksaan mendapati peniaga memiliki barang kawalan berjadual iaitu tepung gandum dengan kuantiti sebanyak 1,900 kilogram bernilai RM4,637 untuk membuat produk makanan.
“Peniaga telah diminta untuk mengemukakan permit menyimpan barang kawalan berjadual atau kebenaran bertulis dari KPDNHEP namun gagal berbuat demikian,” katanya dalam satu kenyataan hari ini.
Beliau berkata, kes disiasat di bawah Akta Kawalan Bekalan 1961. – K! ONLINE


Geng Datin seludup ketum tumpas
Oleh AIMUNI TUAN LAH

13 April 2021, 2:55 pm
GUA MUSANG – Polis berjaya mematahkan cubaan menyeludup daun ketum seberat satu tan dan 2, 088 botol ubat batuk yang diketuai seorang wanita berketurunan Siam digelar ‘Datin’ di Jalan Gua Musang-Lojing di sini kelmarin.
Dua lagi Geng Datin iaitu lelaki berusia 24 dan 31 tahun turut ditahan bersama empat kenderaan termasuk sebuah lori yang sarat muatan daun ketum yang disembunyikan dalam ladang sawit dekat Pos Blau.
Ketua Polis Daerah Gua Musang, Superintendan Sik Choon Foo berkata, dalam tangkapan pukul 7.30 petang itu, polis telah menahan seorang wanita memandu sebuah kenderaan pelbagai guna (MPV) mewah jenis Toyota Alphard yang melalui jalan itu dalam keadaan mencurigakan.
Katanya, hasil soal siasat terhadap wanita berusia 52 tahun itu membawa kepada penemuan empat lagi kenderaan iaitu lori jenis Isuzu, MPV jenis Perodua Alza, kenderaan pacuan empat roda jenis Toyota Hilux dan Proton Persona dalam kawasan sebuah ladang sawit.
“Berdasarkan maklumat itu, Bahagian Narkotik dan Jenayah daripada Ibu Pejabat Polis Daerah (IPD) Gua Musang telah menyerbu ke lokasi itu sebelum menahan dua lelaki.
“Bagaimanapun, dua lagi lelaki yang dipercayai pemandu kenderaan berkenaan sempat melarikan diri,” katanya pada sidang akhbar di IPD Gua Musang di sini hari ini.

Choon Foo berkata, sindiket tersebut dipercayai menggunakan lori untuk menjalankan aktiviti perdagangan malah mereka turut dikesan menggunakan tonto melepasi sekatan jalan raya (SJR).
Katanya, tugas tonto itu dilakukan oleh wanita berkenaan yang akan berperanan sebagai pemberi maklumat dan berada di sekitar kawasan SJR untuk memerhati pergerakan pihak berkuasa. – K! ONLINE


Ramadan pertama jadi ibu, tapi ‘senyap’ – Fazura
Oleh MOHD. HAIKAL ISA

13 April 2021, 1:53 pm
PETALING JAYA – Ramadan pertama aktres jelita, Nur Fazura sebagai seorang ibu bersama puteri kesayangannya, Nur Fatima Aisya sepatutnya disambut meriah bersama keluarga tersayang namun disebabkan pandemik Covid-19, hasrat tersebut terpaksa dipendamkan.
Kata pemilik nama sebenar Nur Fazura Sharifuddin itu, tidak banyak yang boleh dilakukan memandangkan negara masih tersepit dengan penularan Covid-19 yang boleh mengganas pada bila-bila masa.
“Ramadan tiada apa sangat tahun ini. Saya gembira dapat bersama keluarga kecil saya. Ramadan ini ‘senyap’ sahaja sebab rentas negeri pun tak boleh. Raya nanti pun saya dapat rasakan sambutan tidak akan semeriah seperti tahun sebelum ini.
“Fatima sudah masuk enam bulan dan banyak perkara yang dia dah boleh buat. Baju raya nanti dia yang pilih warna dan kita sudah ada tema warna. Hidup saya sekarang, Fatima lah keutamaan saya,” kata Aktres Terbaik Festival Filem Malaysia Ke-27 itu kepada Kosmo! baru-baru ini.
Tahun ini merupakan tahun pertama Nur Fazura menyambut Ramadan sebagai seorang ibu selepas dikurniakan cahaya mata pertama pada 2 Oktober 2020.
Untuk rekod, Nur Fazura, 38, dan suaminya yang juga seorang pelakon, Fattah Amin, 31, berkahwin pada sebuah majlis pernikahan yang hanya dihadiri keluarga dan kenalan rapat pada 27 November 2017.

Nur Fazura mendedahkan wajah anaknya buat kali pertama sekitar awal Januari lalu dan memaklumkan rutin hidupnya kini berubah 360 darjah selepas bergelar seorang ibu. – K! O


Tiada aduan pelanggaran SOP solat tarawih
Oleh SUBKHI SUDARJI

13 April 2021, 2:10 pm
PUTRAJAYA – Jabatan Kemajuan Islam Malaysia (Jakim) tidak menerima sebarang aduan pelanggaran prosedur operasi standard (SOP) semasa umat Islam menunaikan solat tarawih yang bermula malam tadi.
Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, pengurusan masjid dan juga jemaah yang hadir mematuhi SOP yang ditetapkan.
“Alhamdulillah, pihak yang melaksanakan solat tarawih di masjid-masjid, setakat yang saya tahu patuh SOP, dan walaupun kita menyambut Ramadan tetapi pihak masjid dan Jakim sentiasa memantau daripada segi kepatuhan SOP.
“Setakat ini tidak ada aduan yang melanggar SOP,” katanya selepas merasmikan Program Majlis Pelancaran Kembara Al-Amin Ramadan 1442H/2021M ‘Gerbang Ramadhan Anda’ di Lobi Blok A, Kompleks Islam Putrajaya di sini hari ini.
Mengulas mengenai program Kembara Al-Amin Ramadan 1442H/2021M, Ahmad Marzuk memaklumkan ia bakal berlangsung mulai hari ini sehingga 30 Ramadan depan menerusi 13 segmen.
Katanya, 13 segmen disediakan berkonsepkan bual bicara, infografik, videografik, peraduan, doa dan zikir harian yang disiarkan secara langsung mahupun rakaman.

“Kembara Al-Amin merupakan sebuah jenama program digital yang disiarkan menerusi media sosial rasmi Jakim dan Pusat Pungutan Zakat Majlis Agama Islam Wilayah Persekutuan (PPZ-MAIWP) yang secara umumnya bertujuan mengajak masyarakat sama-sama menghayati pengisian bulan Ramadan menerusi media sosial.
“Selain itu, ia juga sebagai salah satu usaha dakwah dan penyebaran nilai-nilai murni dalam memastikan pengguna media sosial menerima pengisian bermanfaat  dan maklumat terkini yang tepat berkaitan hal ehwal Islam,” katanya.
Sebelum ini, Majlis Keselamatan Negara (MKN) mengumumkan kebenaran untuk mengadakan solat tarawih di masjid sepanjang bulan Ramadan yang bermula malam tadi. – K ! ONLINE


Kepantasan LUAS elak LRA Sungai Semenyih henti tugas
Oleh MOHD YUNUS YAKKUB

13 April 2021, 1:45 pm
SHAH ALAM – Tindakan pantas Lembaga Urus Air Selangor (LUAS) meletakkan 10 beg serbuk karbon teraktif di Sungai Batang Benar yang tercemar susulan kebakaran kilang cat di Nilai 3, Negeri Sembilan dapat mengelakkan henti tugas Loji Rawatan Air (LRA) Sungai Semenyih, semalam.
Pengerusi Jawatankuasa Tetap Alam Sekitar, Teknologi Hijau, Sains, Teknologi dan Inovasi dan Hal Ehwal Pengguna Negeri Selangor, Hee Loy Sian berkata, siasatan mendapati terdapat aliran air berwarna putih telah masuk ke Tasik Ujana Nilai Impian sebelum masuk ke Sungai Batang Benar.
Katanya, insiden pencemaran itu dikesan berikutan kerja-kerja memadamkan api di kawasan kilang cat tersebut.
“LUAS telah mengaktifkan Kod Kuning berdasarkan Manual Kecemasan Pencemaran Sumber Air bagi siasatan secara menyeluruh di kawasan terlibat yang berisiko menyebabkan henti tugas LRA Sungai Semenyih.
“Siasatan LUAS mendapati jarak insiden adalah kira-kira 13.7 kilometer dan mengambil tempoh sembilan jam sebelum sampai ke muka sauk Jenderam Hilir ,Sungai Semenyih,” katanya dalam kenyataan di sini hari ini.
Beliau memberitahu, ujian pensampelan bau telah dilaksanakan di tiga lokasi berbeza di Sungai Pajam, Sungai Beranang dan Sungai Semenyih yang mencatatkan kadar bau sifar ton.

Tambah Loy Sian, pihak badan kawal selia Air Negeri Sembilan juga telah dimaklumkan untuk bersama-sama menjalankan siasatan di kawasan Negeri Sembilan.
“Berdasarkan pemantauan statik LUAS sehingga pukul 8 pagi hari ini di Jambatan Sungai Pajam mendapati ujian pensampelan bau mencatatkan bacaan sifar ton dan aliran air sungai dalam keadaan normal.
“Inisiatif pencegahan dipertingkatkan dengan pihak LUAS telah meletakkan 10 beg Serbuk Karbon Teraktif di Sungai Batang Benar untuk mencegah sebarang pencemaran bau dalam air mentah,” katanya.
Jelas beliau, tiada sebarang henti tugas LRA Sungai Semenyih seterusnya berjaya mengelak sebarang gangguan bekalan air kepada pengguna. -K! ONLINE


ESDK Leora julang kejuaraan MLBB
Oleh MUHAMAD ARDIE PUTRA SUHAIMI

13 April 2021, 11:30 am
SIKAP enggan mengibarkan bendera putih terlalu awal membolehkan pasukan ESDK Leora meraih kemenangan dramatik untuk muncul juara Kejohanan Malaysia Esports Series (MES) 2021 kategori Mobile Legends Bang Bang (MLBB) pada aksi final kelmarin.
Pada saingan tersebut, ESDK Leora berjaya membuktikan keupayaan sebenar untuk menewaskan pasukan pilihan, Boss X Kroni (BXK) meskipun ketinggalan 0-2 untuk menang 3-2.
Jurulatih ESDK Leora, Muhd. Amirul Mohd. Nor Hazalin berkata, keputusan yang diraih cukup membanggakan kerana barisan pemain sendiri tidak meletakkan harapan tinggi untuk meraih hadiah utama RM15,000 pada Kejohanan MES edisi sulung itu.
“Saya sangat gembira apabila berjaya meraih kemenangan yang boleh dianggap agak dramatik apabila menewaskan BXK. Secara jujur, kami bukan pasukan pilihan seperti BXK dan MAB Esports.
“Namun, semua pemain membuktikan keupayaan sebenar selain perubahan formasi yang dilakukan berjaya memastikan usaha dan kerja keras pasukan terbalas kali ini.
“Apa yang pasti, kemenangan ini memberi keyakinan tambahan buat pasukan dalam usaha melangkah ke Liga Profesional MLBB Malaysia (MPL) pada masa depan,” katanya yang lebih dikenali sebagai Chan kepada Kosmo! semalam.

Dalam perkembangan sama, Pengerusi Kejohanan MES, Muhd. Aimanulhaq Zaharudin mengakui sangat berpuas hati dengan penganjuran edisi pertama kejohanan e-Sukan berskala besar ini yang bermula sejak 26 Mac lepas.
“Sepanjang tiga minggu penganjuran, tiada sebarang isu timbul dan saya cukup berpuas hati. Malah, jumlah keseluruhan penstriman langsung turut mencatatkan angka memberangsangkan dengan lebih 200,000 tontonan.
“Ia adalah perkembangan cukup positif selain memberi motivasi buat kami untuk merencanakan penganjuran lebih meriah pada edisi akan datang.
“Sebagai contoh, harapan utama kami sudah tentulah untuk menganjurkan kejohanan secara offline tetapi segalanya bergantung dengan situasi pandemik Covid-19,” katanya.
Saingan MES kali telah mengumpulkan hadiah wang tunai keseluruhan sebanyak RM100,000 dengan RM 20,000 bagi FIFA, RM 40,000 bagi MLBB dan RM 40,000 juga bagi permainan PUBG.


Penang FC gagal guna kelebihan
Oleh MUHAMAD ARDIE PUTRA SUHAIMI

13 April 2021, 11:20 am
KETUA jurulatih Penang FC, Tomas Trucha akur selepas menyaksikan anak-anak buahnya gagal memanfaatkan kelebihan beraksi di laman sendiri selepas seri 1-1 ketika bertemu Sabah FC dalam aksi Liga Super kelmarin.
Pada aksi di Stadium Bandaraya, George Town, skuad Rhinos berjaya meraih gol menerusi ledakan Saddil Ramdani pada minit ke-52 sebelum penyerang sensasi Penang, Casagrande menyamakan kedudukan pada penghujung perlawanan.
Kata Trucha, faktor cuaca buruk dengan keadaan hujan lebat pada separuh masa pertama menggagalkan strategi pasukannya untuk memberi tekanan kepada pasukan pelawat seperti dirancang.
“Saya tidak menjangkakan permainan yang mudah daripada Sabah dan menganggap mereka sebagai pasukan sukar dikalahkan.
“Bagaimanapun, cuaca buruk pada awal permainan sedikit menjejaskan tempo permainan kami. Apabila memasuki babak kedua, usaha untuk pasukan meraih tiga mata sudah terlewat terutama selepas ketinggalan dan kami terpaksa akur dengan keputusan seri ini,” katanya selepas tamat perlawanan.
Sementara itu, Ketua Jurulatih Sabah. Kurniawan Dwi Yulianto mengakui strategi yang direncanakan untuk memerangkap pasukan Sang Harimau Kumbang menjadi sekali gus membawa pulang satu mata berharga.

“Kita sudah menganalisis corak permainan pasukan Penang yang merupakan satu pasukan cukup konsisten musim ini. Secara peribadi, kami berjaya seimbangkan kekuatan dengan mereka dan saya anggap seri adalah keputusan adil buat kedua-dua pasukan,” katanya.
Keputusan seri yang dicatatkan mengekalkan Penang pada kedudukan keempat dengan 15 mata, manakala Sabah FC pula di tangga ke-10 dengan mengutip enam mata.


Matsuyama pahat sejarah baharu
Oleh KOSMO!

13 April 2021, 11:05 am
AUGUSTA, Amerika Syarikat (AS) – Bintang sensasi Jepun, Hideki Matsuyama enggan dilabel sebagai pemain golf terbaik sepanjang zaman bagi Negara Matahari Terbit itu selepas mencipta sejarah meraih gelaran major pertamanya pada Kejohanan Masters awal pagi semalam.
Sebagai rekod, Matsuyama berjaya menyarung jaket hijau simbolik Masters sekali gus membawa pulang hadiah utama AS$2.07 juta (RM8.56 juta) selepas memenangi kejohanan dengan mengatasi Will Zalatoris di pusingan akhir.
Matsuyama menganggap masih terlalu awal untuk diberi pengiktirafan sebagai atlet terbaik dari Jepun, namun jika dikira rekod melalui kejuaraan major pertama, kejayaan itu dilakar penuh dramatik awal pagi semalam.
“Saya tidak mahu dianggap sebagai pemain golf terbaik sepanjang zaman buat Jepun. Saya lebih berminat menjadi inspirasi buat rakyat di negara kelahiran saya untuk mencuba sukan golf pada masa akan datang.
“Ini kerana ketika saya kecil, tiada atlet golf tempatan yang saya boleh jadikan sebagai idola, sebaliknya lebih meminati pemain-pemain besbol Jepun seperti Yu Darvish, Shohei Ohtani dan Kenta Maeda,” katanya.
Dalam perkembangan sama, pemain berusia 29 tahun itu mengakui, tidak meletakkan harapan tinggi untuk menjuarai Kejuaraan Masters sebelum tahap keyakinannya semakin memuncak selepas mengharungi pusingan pertama.

“Meskipun tidak meletakkan sebarang harapan, saya tetap memberikan aksi meyakinkan dari pusingan pertama. Ia memberi motivasi tambahan untuk mengekalkan rentak konsisten,” jelasnya. – AGENSI


61 projek dirancang tidak dilaksanakan di Maran
Oleh NIK SUKRY RAMLI

13 April 2021, 12:55 pm
MARAN – Sebanyak 61 projek yang dirancang bagi memberi manfaat secara langsung kepada penduduk di daerah ini tidak dilaksanakan sehingga tahun lalu.
Timbalan Menteri Perumahan dan Kerajaan Tempatan, Datuk Seri Ismail Abd Muttalib berkata, jumlah itu sangat mengecewakan dan beliau berharap projek terbabit dapat diteruskan dalam tempoh Rancangan Fizikal Negara (RFN) ke-empat yang sedang berjalan ketika ini.
“Saya difahamkan antara punca projek ini tidak diteruskan atau tidak dilaksanakan ialah akibat struktur politik negara ketika itu dan juga selepas kajian susulan dilakukan pihak PLANMalaysia.
“Antara (projek) terlewat dilaksanakan ialah Hospital Maran, namun kerja tanah di tapak hospital itu sudah dimulakan dengan peruntukan sebanyak RM40 juta.
“Begitu juga dengan beberapa projek lain yang sebelum ini tidak dapat dilaksanakan, kita ada kira-kira 20 projek kemudahan rakyat sedang dalam perancangan dan ada yang sudah mula dilaksanakan,” katanya dalam sidang akhbar pada Sesi Townhall Perancangan Pembangunan Daerah Maran dan Program Malaysia Prihatin di sini semalam.
Mengulas lanjut mengenai antara tumpuan utama untuk memastikan pembangunan di daerah Maran berjalan serentak dengan daerah lain, beliau yang juga ahli Parlimen Maran berkata, aspek penyediaan fasiliti fizikal seperti kawasan perniagaan baharu, kawasan perindustrian dan akses terhadap pendidikan yang lebih baik perlu diberi keutamaan. – K!ONLINE


Genap sebulan usia perkahwinan, Risteena rasa bertuah miliki Isa Khan
Oleh MOHAMMAD SHAHEMY AZMI

13 April 2021, 12:19 pm
PETALING JAYA – Pelakon Nur Risteena berkongsi rasa gembira meraikan usia perkahwinannya yang genap sebulan hidup bersama suami tercinta, Isa Khan.
Menerusi Instagramnya, Nur Risteena atau nama sebenarnya Nur Risteena Munim Zainul Ilyas, 32, turut memuat naik sekeping foto romantis bersama suami berserta kapsyen ‘semanis kurma’.
“Hari ini (semalam) genap sebulan sebagai suami isteri. Saya berasa sungguh bertuah memiliki awak sebagai suami saya. Saya isteri yang sangat gembira.
“Hari ini, suami cakap nak bawa pergi dating makan sedap-sedap. Tak sabar. Okey nak pergi bersiap dulu,” tulis pelakon filem Blok 404 itu.
Menjengah ke ruangan komen, ramai pengikutnya mendoakan agar Risteena dan suami kekal bahagia sebagai suami isteri.
“Suka tengok pasangan ini. Semoga kekal bahagia,” ujar salah seorang pengikutnya.

“Alhamdulillah. Selamat menyambut Ramadan untuk kamu berdua,” ujar seorang lagi pengguna Instagram.
Adik kepada Risteena yang juga pelakon, Ruhainies juga tidak ketinggalan meninggalkan komen mengusik kakaknya.
“Hari itu sehari, lepas itu seminggu, lepas itu sebulan, lepas itu dua bulan, lepas itu tiga bulan, lepas itu empat bulan. Masuk tujuh bulan saya nak block (sekat akaun),” tulis Ruhainies.

Untuk rekod, Risteena dan Isa Khan selamat disatukan sebagai suami isteri pada 12 Mac lalu dalam satu majlis pernikahan yang diadakan di Masjid Tuanku Mizan Zainal Abidin, Putrajaya. – K! ONLINE


Atlet Olimpik, Paralimpik ke Tokyo terima vaksin hari ini
Oleh KOSMO!

13 April 2021, 11:10 am
Oleh SUBKHI SUDARJI
SERAMAI 264 atlet dan pegawai yang terlibat pada Sukan Olimpik dan Paralimpik di Tokyo, Jepun dijadualkan menerima suntikan vaksin Covid-19 hari ini.
Kementerian Belia dan Sukan (KBS) dalam kenyataannya memberitahu, kesemua atlet akan menerima suntikan di Pusat Pemberian Vaksin (PPV) di Dewan Kompleks Sukan Desa Tasik, Cheras, Kuala Lumpur.
Jelasnya, Menteri Belia dan Sukan, Datuk Seri Reezal Merican Naina Merican turut dijadualkan menerima suntikan vaksin Covid-19 bersama dengan barisan atlet terlibat.
“Persiapan rapi sedang dibuat barisan atlet negara menjelang Sukan Olimpik pada 23 Julai hingga 3 Ogos depan, manakala Sukan Paralimpik akan berlangsung pada 24 Ogos hingga 5 September depan di Tokyo, Jepun.
“Aspek persiapan merangkumi pemberian vaksin kepada para atlet dan pegawai terlibat, selain program khas bagi menyemarakkan lagi semangat menghadapi temasya ulung itu dengan diterajui Majlis Olimpik Malaysia (MOM) dengan kerjasama Majlis Sukan Negara (MSN) dan Institut Sukan Negara (ISN),” katanya dalam kenyataan semalam.

Kenyataan itu menambah, meskipun Sukan Olimpik dan Paralimpik ditangguhkan pada tahun lepas akibat penularan Covid-19, KBS telah melaksanakan pelbagai pendekatan dan perancangan.
“Pendekatan ini termasuk pelaksanaan latihan atlet melalui Gelembung Sukan bagi memastikan semua atlet sentiasa dalam keadaan terbaik dan mampu beraksi cemerlang di arena antarabangsa,” katanya.
Kenyataan tersebut turut memaklumkan, Reezal Merican akan melancarkan countdown Detik 100 Hari ke Tokyo pada 14 April di Kompleks Majlis Sukan Negara, Bukit Jalil.
Menurutnya, Detik 100 Hari ke Tokyo itu akan digerakkan ke seluruh negara termasuk program jelajah Road to Tokyo 2020 yang bertujuan mendapatkan sokongan masyarakat serta membangkitkan semangat atlet yang akan berjuang di Sukan Olimpik dan Paralimpik Tokyo 2020.


NSL pentas kompetitif – Syafazliana
Oleh MUHAMMAD HELMEE RAMLI

13 April 2021, 11:45 am
MUSIM sulung saingan Netball Super League (NSL) akhirnya melabuhkan tirainya kelmarin dengan menyaksikan Kuala Lumpur (KL) Wildcats muncul juara dengan menewaskan Johor Jewels pada perlawanan akhir.
Pada aksi final di Stadium Juara, Bukit Kiara itu, KL yang dianggap pasukan pilihan tidak berdepan masalah apabila menang 58-47.
Ketua pasukan KL, Nur Syafazliana Mohd. Ali mengakui gembira apabila skuad kendalian Norizan Rajab itu berjaya menjadi juara sulung pada saingan liga bola jaring berkenaan.
“Secara jujur, kami sangat gembira dengan kejuaraan ini, lebih-lebih lagi berdepan cabaran sengit daripada Johor sepanjang perlawanan akhir semalam (kelmarin).
“Bola jaring adalah permainan berpasukan, jadi kemenangan ini adalah hasil kerjasama semua pemain. Selain itu, faktor psikologi turut memainkan peranan pada aksi final,” katanya kepada Kosmo! semalam.
Syafazliana yang turut dinobat sebagai Pemain Pertahanan Terbaik bagaimanapun sedih memandangkan saingan yang julung-julung kali diadakan itu sudah melabuhkan tirainya.

Katanya, dia mungkin terasa ‘kosong’ selepas ini memandangkan sudah biasa bermain secara kompetitif setiap minggu pada saingan NSL tersebut.
“Apabila NSL berakhir, sudah tentu ada rasa sedih itu kerana kami sudah bersama selama sebulan, berbeza dengan kejohanan sebelum ini yang berlangsung lebih kurang empat hari sahaja.
“Apa yang pasti, selepas ini mungkin akan rasa sedikit ‘kosong’ kerana kami sangat seronok beraksi pada saingan NSL. Secara jujur, penganjuran ini sangat menarik untuk semua pemain,” jelasnya.


Semburan hidung mampu bunuh 99.99 peratus virus Covid-19
Oleh KOSMO!

13 April 2021, 11:47 am
OTTAWA, Kanada – Semburan hidung didakwa telah terbukti membunuh 99.99 peratus virus Covid-19, demikian menurut satu laporan penyelidikan.
Semburan itu dikatakan dapat mencegah penularan koronavirus dan memendekkan tempoh jangkitan.
Bagi mereka yang sudah dijangkiti virus itu, semburan itu juga boleh mengurangkan tahap keseriusan gejala yang dialami.
Semburan yang dikembangkan oleh sebuah syarikat dari Kanada iaitu SaNOtize, membunuh kuman dalam saluran udara di bahagian atas hidung dan  menghalangnya daripada menetas serta masuk ke dalam paru-paru, demikian keputusan yang ditunjukkan oleh ujian makmal di Amerika Syarikat (AS) dan Britain.
Pesakit yang dirawat dengan semburan itu juga menunjukkan penurunan jumlah purata kadar virus dalam badan sebanyak 1.362 dalam tempoh 24 jam pertama iaitu sekitar 95 peratus virus.
Dalam tempoh 72 jam, pengumpulan virus dalam badan didapati telah menurun lebih daripada 99 peratus.

Ketua Penyelidikan Ujian Klinikal Britain, Dr Stephen Winchester berkata beliau amat berharap semburan hidung ini akan menjadi senjata terbaharu dalam melawan Covid-19.
“Ini adalah satu revolusi dalam sejarah perubatan Covid-19  yang saya harap akan membantu ‘pertempuran’ masyarakat dunia melawan pandemik koronavirus,” katanya. – Agensi


Pencuci kereta maut motosikal bertembung Axia
Oleh DIYANATUL ATIQAH ZAKARYA

13 April 2021, 12:24 pm
MELAKA – Seorang pencuci kereta maut selepas motosikal ditunggang bertembung dengan sebuah Perodua Axia di Jalan Tanjung Minyak, di sini malam tadi.
Dalam kejadian kira-kira pukul 7.30 malam itu, mangsa, Muhammad Syahmu Rosdi, 24, meninggal dunia di tempat kejadian akibat kecederaan parah di kepala.
Ketua Polis Daerah Melaka Tengah, Asisten Komisioner Afzanizar Ahmad berkata, ketika kejadian mangsa yang menunggang motosikal jenis SYM dalam perjalanan menghala ke Taman Bertam Jaya.
“Kemalangan berlaku apabila kereta jenis Perodua Axia dipandu seorang pegawai perubatan wanita berusia 27 tahun dalam perjalanan keluar dari arah simpang Taman Cheng menghala ke Taman Bertam Jaya.
“Setiba di tempat kejadian, mangsa dikatakan tiba-tiba datang dari arah lampu isyarat Tanjung Minyak/Bukit Rambai dan merempuh bahagian hadapan kereta tersebut,” katanya ketika dihubungi di sini hari ini.
Jelasnya, akibat kemalangan itu, mangsa yang beralamat di Taman Paya Emas, Paya Rumput mengalami kecederaan parah di kepala dan disahkan meninggal dunia di tempat kejadian.

Afzanizar berkata, mayat mangsa telah dihantar ke Hospital Melaka untuk bedah siasat dan kes disiasat mengikut Seksyen 41(1) Akta Pengangkutan Jalan 1987. – K! ONLINE


Kenderaan masuk ke Kelantan meningkat sejak semalam
Oleh AIMUNI TUAN LAH

13 April 2021, 1:04 pm
GUA MUSANG – Jumlah kenderaan yang merentas negeri melalui sempadan negeri Pahang ke Kelantan di Jalan Kuala Lipis-Gua Musang berlaku peningkatan berbanding biasa sejak semalam.
Ketua Polis Daerah, Superintendan Sik Choon Foo berkata, pertambahan itu dipercayai berkait rapat dengan sambutan bulan Ramadan, namun jumlah peningkatan kenderaan tidak terlalu ketara.
Katanya, pemeriksaan ke atas kenderaan yang melalui jalan Kuala Lipis, Pahang ke Gua Musang itu mempunyai surat kebenaran yang dikeluarkan oleh Ibu Pejabat Polis Daerah (IPD) di tempat masing-masing.
“Pihak polis tidak akan bertolak-ansur sekiranya didapati pemandu atau penumpang tidak mematuhi prosedur operasi standard (SOP) yang telah ditetapkan.
“Aliran trafik dan pengawasan oleh anggota bertugas di jalan berkenaan juga lancar,” katanya kepada pemberita selepas meninjau sekatan jalan raya (SJR) di Kampung Tanah Putih di sini hari ini.
Choon Foo berkata, selain SJR Tanah Putih, IPD Gua Musang turut mengadakan SJR di Jalan Gua Musang-Lojing di Kampung Kundur di sini.

Katanya, pengguna jalan raya dinasihatkan agar terus mengemukakan surat kebenaran rentas negeri yang sah bagi mengelak mereka dikenakan kompaun. – K! ONLINE


AS mahu tangguh penggunaan vaksin J&J
Oleh KOSMO!

14 April 2021, 8:12 pm
WASHINGTON – Pihak berkuasa Amerika Syarikat (AS) akan menangguhkan penggunaan vaksin Covid-19 Johnson & Johnson (J&J) berikutan kebimbangan darah  beku manakala  pengunaan vaksin itu di Eropah juga akan ditunda.
Daripada hampir tujuh juta rakyat  AS  yang menerima vaksin dos tunggal itu setakat ini, enam wanita berumur antara 18 tahun hingga 48 tahun mengalami darah beku di dalam otak mereka, kata beberapa pegawai.
Seorang daripada mereka meninggal dunia dan seorang lagi berada dalam keadaan kritikal.
Saintis Pentadbiran Makanan dan Ubat (FDA), Peter Marks berkata, masalah yang jarang berlaku itu mungkin dicetuskan oleh sistem imunisasi badan terhadap vaksin tersebut seperti yang berlaku pada beratus-ratus penerima suntikan vaksin AstraZeneca di Eropah,
“Kami membuat keputusan untuk menangguhkan secara proaktif penggunaan vaksin kami di Eropah,” kata J&J.
Pihak berkuasa AS sedang melakukan siasatan yang akan menyumbang kepada tindakan  sukar seperti mengehadkan penggunaan vaksin  J&J kepada warga emas.

Orang ramai yang menerima suntikan vaksin J&J dalam tempoh tiga minggu lalu diminta melaporkan kepada doktor jika mereka mengalami sakit kepala teruk, sakit pada bahagian perut, sakit kaki atau sukar bernafas.
Dalam perkembangan berkaitan, White House yakin sekiranya cadangan tersebut dilaksanakan, ia tidak akan mendatangkan impak signifikan  ke atas kempen imunisasi di AS di mana hampir seluruh orang dewasa kini menerima sekurang-kurangnya satu dos vaksin Covid-19.
Sementara itu di Jerman, penduduk berusia kurang 60 tahun yang menerima dos pertama vaksin AstraZeneca-Oxford akan menerima vaksin jenama lain untuk dos kedua, kata pihak berkuasa kesihatan negeri dan persekutuan.
Jerman  menggantung agihan vaksin dua dos tersebut kepada orang ramai yang berusia kurang 60 tahun berikutan kebimbangan risiko berlakunya pembekuan darah. – AFP


Virus Covid-19 tidak dapat hidup dalam air berklorin
Oleh KOSMO!

14 April 2021, 8:13 pm
LONDON – Air kolam renang berisi klorin dikatakan dapat membunuh virus Covid-19 dalam masa hanya 30 saat, demikian menurut satu kajian baharu seperti dilaporkan  akhbar Daily Mail semalam.
Dalam kajian itu, pasukan penyelidik dari  Kolej Imperial London mengkaji kesan kepekatan klorin di dalam air yang berbeza terhadap virus SARS-CoV-2. Virus tersebut menyebabkan penyakit Covid-19.
Hasil kajian menunjukkan bahawa risiko penularan Covid-19 melalui air kolam renang adalah sangat rendah.
Penyelidikan itu dianjurkan oleh sekolah renang Swim England dan Water Babies dengan sokongan daripada  Royal Life Saving Society.
“Kami melakukan eksperimen ini di makmal pembendungan tinggi kami di London.Dalam persekitaran selamat, kami dapat mengukur kemampuan virus menjangkiti sel yang merupakan langkah pertama penularannya.
“Kami mencampurkan virus dengan air kolam renang yang dikirimkan oleh Water Babies dan dapat membuktikan virus itu tidak bertahan di dalam air kolam renang dan berhenti menular,” jelas penulis kajian, Profesor Wendy Barclay dari Kolej  Imperial London.

Tambah Barclay, hasil kajian ditambah dengan faktor pencairan virus yang mungkin termasuk ke kolam renang daripada  orang yang dijangkiti menunjukkan kemungkinan jangkitan Covid-19 di  ruang tersebut boleh diabaikan.
“Penemuan ini menunjukkan risiko penularan dari air kolam renang adalah rendah,” kata Ketua Eksekutif Swim England, Jane Nickerson. – Agensi


Pengunjung ke bazar Ramadan tinggi
Oleh SUBKHI SUDARJI

14 April 2021, 8:17 pm
PUTRAJAYA –  Kementerian Perdagangan Dalam Negeri  Hal Ehwal Pengguna (KPDNHEP) kurang berpuas hati dengan pematuhan prosedur operasi standard (SOP) peniaga dan pengunjung di bazar Ramadan Presint 3 di sini.
Menterinya, Datuk Seri Alexander Nanta Linggi berkata, pihaknya mendapati kunjungan orang ramai agak tinggi memandangkan hari ini adalah hari kedua Ramadan.
Menurutnya, pihaknya bagaimanapun belum menerima sebarang aduan mengenai pelanggaran SOP dan akan terus mengadakan pemantauan bagi mengelak kluster baharu dalam kalangan pengunjung dan peniaga.
“Saya sudah meninjau keadaan bazar Ramadan ini, namun kurang berpuas hati dengan pematuhan SOP pengunjung dan peniaga,” katanya kepada pemberita ketika hadir melancarkan Ops Pantau di bazar Ramadan Presint 3 di sini hari ini.
Turut hadir Timbalan Menterinya, Datuk Rosol Wahid dan Pengarah Penguat Kuasa KPDNHEP, Azman Adam.
Ops Pantau itu diadakan di seluruh negara dengan lokasi tumpuan seperti di bazar Ramadan, bazar Hari Raya, pasar awam, pasar basah, pasar raya besar, pasar mini dan kedai runcit.

Sementara itu, Alexander berkata, sepanjang Ramadan tahun ini, pengguna tidak perlu bimbang tentang bekalan keperluan harian kerana ianya mencukupi.
“KPDNHEP dan Kementerian Pertanian dan Industri Makanan memberi jaminan  bekalan barangan harian mencukupi,” jelasnya.
Katanya lagi, KPDNHEP juga belum menerima sebarang aduan berkenaan kenaikan harga ayam sebagaimana yang dilaporkan media.
“Bagaimanapun kita sudah menerima laporan daripada penguatkuasa mengatakan kenaikan harga ayam itu tidak sama seperti yang didakwa orang ramai.
“Harga ayam itu ada kenaikan sedikit, namun masih dalam kawalan,” katanya. – K! ONLINE


Hujan di beberapa kawasan, ribut petir di Tawau pagi esok
Oleh KOSMO!

14 April 2021, 10:11 pm
PETALING JAYA – Jabatan Meteorologi Malaysia (MetMalaysia) meramalkan hujan akan turun di beberapa tempat di kawasan pantai di Perak pagi esok.
Menurut ramalan yang disiarkan di laman web rasmi MetMalaysia menunjukkan kawasan pantai di Pulau Pinang juga akan mendung pada pagi esok.
Sementara di negeri-negeri lain iaitu, Perlis, Kedah, Kelantan, Terengganu, Pahang, Selangor, Wilayah Persekutuan Kuala Lumpur dan Putrajaya, Negeri Sembilan, Melaka serta Johor pula keadaan cuaca diramalkan tiada hujan.
Sementara itu, di Sabah pula diramalkan akan berlaku ribut petir di satu atau dua tempat di Tawau pagi esok.
Di Wilayah Persekutuan Labuan pula MetMalaysia meramalkan satu atau dua tempat akan hujan, selain tiada hujan di Pedalaman, Pantai Barat, Sandakan dan Kudat.
Manakala di Sarawak, ramalan MetMalaysia menunjukkan hujan akan melanda di satu atau dua tempat di Kuching, Serian, Samarahan, Sri Aman dan Bentong pagi esok sementara tiada hujan di Sarikei, Sibu, Mukah, Kapit, Bintulu, Miri dan Limbang. – K! ONLINE


Wanita dakwa Putera Harry mungkir janji kahwininya
Oleh KOSMO!

14 April 2021, 9:30 pm
NEW DELHI- Seorang wanita dari bandar Chandigarh yang mendakwa bahawa Putera Harry telah melamar dan berjanji untuk mengahwininya kini mahu menyaman kerabat diraja Britain  tersebut, lapor akhbar The Sun semalam.
 Palwinder Kaur memfailkan satu petisyen ke atas Putera Harry dan meminta supaya beliau menunaikan janjinya untuk berkahwin dengan Parwinder serta tidak berlengah lagi.
Dia juga meminta pihak berkuasa India untuk mengeluarkan waran tangkap antarabangsa supaya pihak polis Britain boleh menangkap Duke of Sussex itu kerana memungkiri janji untuk mengahwininya.
Petisyen itu menulis “Petisyen daripada pemohon yang merupakan peguam bela yang hadir secara peribadi adalah untuk mengambil tindakan terhadap Putera Harry Middleton, anak lelaki Putera Charles Middleton yang merupakan rakyat Britain.
“Ini untuk mengarahkan  polis Britain  mengambil tindakan terhadap Putera Harry yang berjanji mengahwini pemohon, namun janji itu tidak dipenuhi,” demikian menurut  petisyen tersebut.
Ia bagaimanapun ditolak oleh Mahkamah Tinggi Punjab dan Haryana yang menggelarnya sebagai ‘fantasi di siang hari’.

Berdasarkan laporan, apabila ditanya Hakim Arvind Singh Sangwan, Parwinder mengakui dia tidak pernah ke Britain atau berjumpa suami Meghan Markle itu secara berdepan dan semua perbualan adalah menerusi e-mel dan juga media sosial.
Mahkamah menolak permohonan itu dan memberitahu itu tidak membuktikan Parwinder telah bercakap dengan Putera Harry.
Mereka juga memaklumkan bahawa terdapat banyak profil palsu di internet.
 Wanita bernama Palwinder Kaur itu rupanya  diperdaya oleh seorang jejaka yang menyamar sebagai Putera Harry dan berjanji untuk mengahwininya. – Agensi


Lelaki OKU dibakar hidup-hidup ganti mayat orang lain
Oleh KOSMO!

14 April 2021, 9:00 pm
BEIJING – Seorang lelaki di China dijatuhi  mati selepas  didapati bersalah menculik, memberi dadah, mengurung dan membakar hidup-hidup mangsa yang merupakan orang  kelainan upaya (OKU) sindrom down, empat tahun lalu.
Menurut akhbar South China Morning Post  semalam, teruduh bernama Huang diupah oleh sebuah keluarga kaya  yang mahu menggantikan mayat saudara mereka untuk proses pembakaran mayat dalam skim ‘pertukaran badan’.
Mangsa,  Lin Shaoren, 36, diculik ketika mengutip sampah di tepi jalan pada 1 Mac 2017. Huang menculiknya dan memaksa dia menelan arak dalam kuantiti yang banyak.
Apabila Shaoren tidak sedarkan diri, dia dimasukkan ke  dalam sebuah keranda yang siap sedia untuk ke tempat pembakaran mayat bagi pihak waris keluarga yang mengupah Huang.
Menurut laporan, keluarga si mati enggan membenarkan mayatnya dibakar seperti  termaktub dalam undang-undang tempatan dan mahu mendiang dikebumikan bagi menuruti permintaan terakhirnya.
Huang dilaporkan menerima bayaran   £12,000 (RM68,234) bagi skim ‘pertukaran badan’ itu.

Shaoren disenaraikan sebagai orang hilang selama dua tahun sebelum keluarganya mendapati dia telah dibunuh pada November 2019 apabila polis menggunakan rakaman  televisyen litar tertutup (CCTV) untuk menyelesaikan jenayah itu, lapor Sohu News.
Huang dijatuhi  hukuman mati oleh sebuah mahkamah di Shanwei pada September lalu. Dia membuat rayuan di Mahkamah Tinggi Rakyat Guangdong tetapi ditolak pada Disember lepas.
Di sebahagian wilayah China terutama di bandar-bandar besar, majlis pengebumian adalah dilarang oleh kerajaan.
Pihak berkuasa berpendapat pembakaran mayat menjimatkan penggunaan tanah dan lebih mesra alam.
Namun banyak keluarga lebih selesa mengebumikan anggota keluarga mereka kerana kepercayaan agama bahawa ia adalah satu-satunya cara untuk mendiang mati dengan tenang. – Agensi


Biasiswa tanpa had buat pelajar Malaysia di Universiti Islam Madinah
Oleh MOHD. HUSNI MOHD. NOOR

14 April 2021, 8:59 pm
PUTRAJAYA – Universiti Islam Madinah, Madinah bersetuju menawarkan biasiswa tanpa had kepada pelajar Malaysia untuk mengikuti pengajian dalam beberapa bidang di universiti berkenaan.
Berita gembira itu dikongsi Menteri di Jabatan Perdana Menteri (Hal Ehwal Agama), Datuk Seri Zulkifli Mohamad al-Bakri selepas mengadakan kunjungan hormat ke atas Presiden Universiti Islam Madinah, Madinah semalam.
Zulkifli menerusi hantaran di Facebook hari ini berkata, biasiswa tanpa had itu ditawarkan bagi bidang Syariah, Dakwah dan Usuluddin, Al-Quran dan Pengajian Islam serta Bahasa Arab.
Beliau berkata, biasiswa turut ditawarkan kepada pelajar Malaysia untuk mengikuti pengajian dalam bidang Kejuruteraan, Sains Komputer, Sains, termasuk Perubatan di universiti itu.
“Antara kelebihan biasiswa itu ialah setiap pelajar akan diberikan kemudahan seperti elaun bulanan, perumahan, insurans perubatan dan tiket penerbangan.
“Saya melihat tawaran ini mencerminkan hubungan erat di antara Khadimul Haramain al-Syarifain Raja Salman Abdulaziz Al Saud, Kerajaan Arab Saudi dan Kerajaan Malaysia dalam pelbagai peringkat termasuk pendidikan,” katanya.

Katanya, sebaik pulang ke tanah air nanti, beliau akan mengambil tindakan segera untuk berbincang dengan pihak berkepentingan dalam urusan itu untuk menghantar pelajar terbaik Malaysia bagi mendalami pelbagai bidang ilmu di Kota Suci Madinah al-Munawwarah.
Zulkifli berkata, beliau menjunjung kasih Gabenor Madinah, Yang Mulia Putera Faisal Salman Abdulaziz Al Saud yang telah menitahkan untuk beliau melakukan kunjungan hormat Universiti Islam Madinah.
“Saya disambut oleh Presiden Universiti Islam Madinah, Yang Mulia Putera Mamdouh Saud dan pihak pentadbiran universiti dengan sambutan yang amat baik.
“Titah baginda, “Kami tak ucapkan ‘selamat datang’ kepada anda, tetapi kami ucapkan ‘selamat kembali/kepulangan terpuji dan terhormat’ kerana anda adalah alumni universiti ini,” katanya. – K! ONLINE


Majikan ugut bunuh pengawal peribadi kerana berpuasa
Oleh MUHD AFIQ AL-HAFIZ MAT YUSOF

14 April 2021, 9:54 pm
PETALING JAYA – Seorang lelaki yang juga majikan kepada dua pengawal peribadi sanggup menampar kepala termasuk mengacukan sepucuk pistol dan membuat ugutan bunuh kerana tidak suka kedua-dua lelaki berkenaan berpuasa.
Ketua Polis Daerah Dang Wangi, Asisten Komisioner Mohamad Zainal Abdullah berkata, kejadian dipercayai berlaku kira-kira pukul 10 malam di Kondominium One Kl, Jalan Pinang dekat sini semalam.
“Suspek telah memarahi kedua-dua lelaki berkenaan dan menampar kepala salah seorang mangsa selepas mengetahui kedua-dua mereka berpuasa. Suspek juga telah membawa kedua-dua mangsa ke sebuah rumah di Batu Nilam, Klang sebelum memukul mereka menggunakan sebatang rotan.
“Kedua-dua mangsa juga telah diacukan pistol jenis Glock milik salah seorang pengawal peribadi tersebut dan membuat ugutan bunuh,” katanya dalam satu kenyataan di sini hari ini.
Mengulas lanjut, siasatan awal mendapati kedua-dua mereka yang berusia 26 dan 43 tahun telah bekerja di syarikat tersebut selama 3 serta 7 tahun.
“Suspek juga telah memaksa kedua-dua mereka untuk tidak berpuasa dan apabila mereka enggan mengikut arahan tersebut, suspek telah bertindak menampar dan memukul menggunakan sebatang rotan sehingga menyebabkan salah seorang lebam pada bahagian badan dan mengalami pembekuan darah.

“Suspek bagaimanapun telah ditahan dan dibawa ke Ibu Pejabat Polis Daerah Dang Wangi untuk tindakan lanjut,” tegasnya.
Kes disiasat mengikut Seksyen 323 Kanun Keseksaan dan Seksyen 506 kanun yang sama. – K! ONLINE.


Pemilik Ever Given runding pampasan RM3.7 bilion
Oleh KOSMO!

14 April 2021, 8:44 pm
TOKYO – Pemilik kapal mega yang dirampas selepas menyekat Terusan Suez menyatakan bahawa ia sedang berunding dengan pihak berkuasa Mesir selepas mereka menuntut pampasan AS$900 juta (RM3.7 bilion) untuk membebaskannya.
Kapal MV Ever Given seberat 200,000 tan tersekat secara melintang di terusan sempit tetapi menjadi nadi perdagangan global itu pada 23 Mac lalu sekali gus mencetuskan usaha besar-besaran selama enam hari untuk mengapungkannya.
Syarikat data maritim, Lloyd’s List memberitahu, kapal panjang lebih daripada empat padang bola sepak itu menyebabkan kargo bernilai  AS$9.6 bilion (RM39.6 bilion) antara Asia dan Eropah terkandas pada setiap hari insiden tersebut berlarutan.
Mesir juga kerugian hasil antara AS$12 juta (RM49.5 juta) hingga AS$15 juta (RM61.9 juta) pada setiap hari laluan air tersebut ditutup.
MV Ever Given kemudian dirampas kerana kegagalan membayar  pampasan AS$900 juta, ketua Pihak Berkuasa Terusan Suez, Osama Rabie dipetik sebagai berkata oleh akhbar tempatan, Al-Ahram.
“Nasib  kapal itu kini di gelanggang perundangan,” kata jurucakap pemilik kapal tersebut, Shoei Kisen Kaisha dari Jepun kepada agensi berita AFP hari ini.

Seorang jurucakap yang enggan namanya didedahkan juga dipetik agensi berita Jiji Press sebagai berkata, firma tersebut bertelagah dengan Pihak Berkuasa Terusan Suez berhubung jumlah pampasan yang sewajarnya tetapi rundingan masih berjalan.
Kapal milik Jepun tetapi dikendalikan syarikat pengangkutan Taiwan itu dipindahkan ke kawasan berlabuh di Terusan Suez selepas dibebaskan pada 29 Mac lalu. Kesesakan melibatkan 420 buah kapal di pintu masuk utara dan selatan Terusan Suez berakhir pada awal bulan ini. – AFP


Buruh maut, motosikal rempuh belakang lori
Oleh NIK NUR IZZATUL HAZWANI NIK ADNAN

14 April 2021, 9:02 pm
KEMAMAN – Seorang buruh maut selepas motosikal jenis Honda RS150 dinaikinya terlanggar belakang sebuah lori membawa muatan perkakasan di Kilometer 107, Jalan Kuala Terengganu-Kuantan berhampiran Kerteh di sini hari ini.
Dalam kejadian pada pukul 2.45 petang itu, Tengku Zawari Tengku Husin, 43, meninggal dunia di lokasi kejadian akibat kecederaan parah di bahagian kepala dan beberapa anggota badan.
Ketua Polis Daerah Kemaman, Superintendan Hanyan Ramlan berkata, sewaktu kejadian, Tengku Zawari dikatakan dalam perjalanan pulang ke rumahnya di Kampung Limbong, Paka, Dungun setelah berehat sebentar di Pantai Kuala Kerteh di sini.
“Terdahulu, mangsa dikatakan menunaikan solat zuhur berjemaah di sebuah masjid berhampiran.
“Sewaktu tiba di lokasi kejadian, motosikal Honda RS150 ditunggangi mangsa dikatakan tiba-tiba mengubah haluan memasuki lorong kiri sebelum hilang kawalan merempuh belakang sebuah lori membawa muatan produk perkasasan,” katanya kepada Kosmo! di sini hari ini.
Hanyan berkata, impak daripada rempuhan tersebut menyebabkan Tengku Zawari tercampak sejauh kira-kira empat meter ke atas jalan.

Tambah beliau, pemandu lori berusia 30 tahun berkenaan tidak mengalami sebarang kecederaan.
“Mayat mangsa telah dihantar ke Unit Forensik Hospital Kemaman di sini untuk dibedah siasat,” katanya. – K! ONLINE


Pejabat Maik ditutup esok untuk sanitasi
Oleh ROSLIZA MOHAMED

14 April 2021, 8:07 pm
KOTA BHARU – Pejabat Majlis Agama Islam dan Adat Istiadat Melayu Kelantan (Maik) di Kompleks Islam Jubli Perak Sultan Ismail Petra di sini ditutup selama satu hari pada esok untuk kerja-kerja sanitasi.
Maik dalam satu kenyataan berkata, selain itu, Rumah Kebajikan Darul Aitam Maik dan Maahad Tahfiz Al-Quran Maik di sini juga tutup esok untuk sanitasi penuh.
“Ketiga-tiga bangunan akan ditutup selama satu hari bagi tujuan sanitasi penuh dan segala kesulitan amat dikesali.
“Bagaimanapun, segala urusan berkaitan dengan Maik masih boleh dilakukan melalui perkhidmatan secara dalam talian,” katanya di sini hari ini.
Sehubungan dengan itu, orang ramai boleh mendapatkan maklumat lanjut dengan melayari www.e-maik.my atau Facebook, maikkelantanofficial. – K! ONLINE


[VIDEO] PM tinjau bazar Ramadan Putrajaya
Oleh SUBKHI SUDARJI

14 April 2021, 7:02 pm
PUTRAJAYA – Perdana Menteri, Tan Sri Muhyiddin Yassin meluangkan masa daripada kesibukan kerja melawat bazar Ramadan, bersebelahan Masjid Tuanku Mizan Zainal Abidin, Presint 3 di sini hari ini.
Beliau tiba kira-kira pukul 5 petang dan mengadakan lawatan santai selama kira-kira 30 minit.
Menerusi lawatan itu, Muhyiddin turut berkesempatan beramah mesra bersama pengunjung dan peniaga di tapak bazar selain meninjau tahap kepatuhan prosedur operasi standard (SOP) dalam kalangan pengunjung serta peniaga terbabit.
Di kesempatan itu juga, Muhyiddin sempat membeli lauk serta kuih-muih sebagai hidangan berbuka.
Terdapat 160 gerai di bazar Ramadan Presint 3 di bawah seliaan Perbadanan Putrajaya (PPj) yang menjual pelbagai juadah makanan dan minuman bermula dari pukul 4 petang sehingga 8 malam.
Selain bazar Ramadan Presint 3, terdapat tiga lokasi bazar yang disediakan PPj iaitu di Laman Perdana, Presint 1; Laman Duta, Presint 15 dan Food Truck Ramadan di Laman Hijau, Kompleks PPj. -K! ONLINE


24,919 ditawarkan kerja menerusi MySTEP setakat ini
Oleh MOHD. HUSNI MOHD. NOOR

14 April 2021, 8:11 pm
PUTRAJAYA – Sejak dimulakan Januari lalu, seramai 24,919 orang sudah berjaya ditawarkan pekerjaan menerusi Program Kerja Jangka Pendek (MySTEP) setakat 31 Mac lalu.
Menteri Kewangan, Tengku Datuk Seri Zafrul Tengku Abdul Aziz berkata, daripada jumlah itu, seramai 23,477 orang pekerja ditempatkan di sektor awam manakala, 1,442 orang pekerja pula berjaya ditempatkan di syarikat berkaitan kerajaan (GLC).
Beliau berkata, secara keseluruhan, kerajaan telah mencapai 49.8 peratus sasaran keseluruhan MySTEP bagi tahun 2021.
“Sejak program MySTEP mula dilaksanakan sejak Januari lalu, jumlah pekerjaan yang disediakan sentiasa mengatasi sasaran bulanan.
“Di bawah program itu, pemohon telah ditempatkan di pelbagai kementerian dan agensi seperti Kementerian Kewangan, Kementerian Pengajian Tinggi, Suruhanjaya Perkhidmatan Awam (SPA) dan Suruhanjaya Pencegahan Rasuah Malaysia (SPRM).
“Pemohon untuk GLC pula telah ditempatkan dalam organisasi seperti PETRONAS, Permodalan Nasional Berhad (PNB) dan Khazanah Nasional,” katanya menerusi Laporan Laksana Ke-49 yang dikeluarkan hari ini.

Katanya, MyStep diumumkan pada Belanjawan 2021 lalu yang mana kerajaan memperuntukkan RM700 juta bagi membuka 50,000 peluang pekerjaan jangka pendek di pelbagai kementerian dan agensi kerajaan serta GLC secara lantikan kontrak.
Tengku Zafrul berkata, sebanyak 35,000 peluang pekerjaan disediakan di sektor awam, manakala 15,000 peluang pekerjaan turut disediakan di GLC serta rakan-rakan strategik mereka.
Dalam pada itu, Tengku Zafrul berkata, kerajaan sudah menyalurkan sebanyak RM647.33 bagi tuntutan Elaun Khas Barisan Hadapan setakat 2 April lalu.
Menurutnya, ia membabitkan 1,822,927 tuntutan berbanding RM569.69 juta berdasarkan 1,671,400 tuntutan pada minggu sebelumnya. – K! ONLINE


Pegawai PBT diberi kuasa kompaun kesalahan SOP
Oleh ZULKIFLI MANZOR

14 April 2021, 6:42 pm
PETALING JAYA – Pegawai Penguat Kuasa Pihak Berkuasa Tempatan (PBT) Gred 19 ke atas diberi kuasa mengenakan kompaun pelanggaran Prosedur Operasi Standard (SOP) berkuat kuasa hari ini.
Langkah itu diambil susulan aduan diterima kerajaan berhubung ketidakpatuhan SOP dalam kalangan orang ramai di bazar Ramadan di beberapa lokasi di Malaysia.
Menteri Kanan Pertahanan, Datuk Seri Ismail Sabri Yaakob berkata, pelanggaran SOP di bazar Ramadan perlu dipandang serius kerana penularan wabak Covid-19 masih berada di tahap membimbangkan.
“Berkuat kuasa hari ini KKM menurunkan kuasa mengkompaun kepada Datuk Bandar, Yang Dipertua Pihak Berkuasa Tempatan dan Pegawai Penguatkuasa Pihak Berkuasa Tempatan Gred 19 ke atas untuk mengkompaun.
“Ini termasuk sebarang ketidakpatuhan SOP di bazar-bazar,” katanya dalam satu kenyataan hari ini. – K! ONLINE


Pukul anak boleh jejaskan perkembangan otak kanak-kanak
Oleh KOSMO!

14 April 2021, 6:57 pm
LONDON – Pasukan penyelidik dari Universiti Harvard mendedahkan bahawa tindakan memukul anak akan memberi kesan negatif terhadap perkembangan otak kanak-kanak, lapor akhbar Daily Mail semalam.
Kajian terhadap 147 kanak-kanak itu mendapati perbuatan memukul atau dikenali sebagai hukuman fizikal akan mempengaruhi perkembangan otak mereka dengan cara yang sama sekiranya ‘bentuk kekerasan lebih teruk’ serta penganiayaan dilakukan.
Kanak-kanak yang dipukul memiliki peningkatan tindak balas saraf di beberapa kawasan korteks prefrontal (PFC) termasuk di kawasan  dikenali sebagai ‘rangkaian kepetahan’ (SN).
Kawasan-kawasan ini bertindak balas kepada isyarat persekitaran yang cenderung memberi kesan seperti ancaman serta boleh mempengaruhi aktiviti membuat keputusan dan memproses situasi.
Seorang jurucakap Persatuan Kebangsaan bagi Pencegahan Kekejaman terhadap Kanak-Kanak (NSPCC) berkata,  bukti jelas menunjukkan bahawa hukuman fizikal boleh merosakkan pertumbuhan kanak-kanak dan ia berkait dengan kesan yang lebih teruk apabila mereka meningkat dewasa.
“Kami menggalakkan ibu bapa supaya menggunakan kaedah alternatif dalam mengajar anak-anak mengenai perkara yang betul dan salah.

“Ia boleh digunakan dengan kaedah mendidik anak yang positif seperti mewujudkan sempadan yang jelas dan konsisten,” ujarnya.
Di Amerika Syarikat, perbuatan memukul kanak-kanak adalah dibenarkan, manakala di Britain dan Scotland, perbuatan hukuman fizikal terhadap kanak-kanak dilarang sama sekali bermula tahun 2020. – Agensi


Tujuh daerah di Kelantan kena PKP
Oleh MUHAMMAD AYMAN GHAFFA

14 April 2021, 6:39 pm
KOTA BHARU – Tujuh daerah di Kelantan dikenakan Perintah Kawalan Pergerakan (PKP) selama dua minggu bermula 16 April sehingga 29 April ini.
Pengerusi Jawatankuasa Kerajaan Tempatan, Perumahan dan Kesihatan Negeri, Dr. Izani Husin berkata, daerah yang terlibat dengan pelaksanaan PKP adalah Kota Bharu, Pasir Mas, Pasir Puteh, Bachok, Machang, Tumpat dan Tanah Merah.
“PKP dikecualikan di daerah Jeli, Kuala Krai dan Gua Musang.
“Rentas daerah juga tidak dibenarkan,” katanya dalam satu kenyataan di Facebooknya hari ini.
Terdahulu, Kelantan mencatatkan sebanyak 226 kes Covid-19 hari ini iaitu 219 melibatkan kes tempatan, dua kes import dan lima kes penjara.
Daripada jumlah keseluruhan kes baharu, 79 kes dikesan di Kota Bharu, Tumpat (69 kes), Kuala Krai (8), Bachok (8), Pasir Puteh (5), Tanah Merah (4), penjara (5), Jeli dan Machang masing-masing satu kes.

Jumlah keseluruhan kes Covid-19 di Kelantan ketika ini sebanyak 7,506 kes. – K! ONLINE


Mengaku tidak salah tunggang melulu, halang penjawat awam
Oleh NUZULSHAM SHAMSUDDIN

14 April 2021, 6:52 pm
SELAYANG – Seorang kontraktor mengaku tidak bersalah di dua Mahkamah Majistret di sini hari ini atas tiga pertuduhan iaitu menunggang melulu, tidak mematuhi arahan anggota polis dan menghalang penjawat awam.
Tertuduh Ahmad Yatimi Abdul Majid, 37, membuat pengakuan bersalah itu selepas kesemua pertuduhan dibacakan terhadapnya di hadapan Majistret Nur Hafizah Rajuni dan Nik Mohd. Fadli Nik Azlan.
Di hadapan Majistret Nur Hafizah, Ahmad Yatimi didakwa sebagai penunggang motosikal telah menunggang secara melulu dan mendatangkan bahaya di Lebuh Raya Latar pukul 12 tengahari pada 8 April lalu.
Bagi kesalahan itu dia didakwa mengikut Seksyen 42(1) Akta Pengangkutan Jalan 1987 yang memperuntukkan hukuman penjara maksimum lima tahun dan denda tidak kurang RM5,000 dan maksimum RM15,000 dan hilang kelayakan daripada memegang lesen tidak kurang lima tahun.
Ahmad Yatimi juga turut didakwa telah tidak mematuhi isyarat yang diberikan Sarjan Muhammad Iqram Ahmad Syaril yang menghendakinya untuk memberhentikan motosikal yang ditunggangi sebelum sampai di sekatan jalan raya yang mana kesalahan itu dilakukan di Kilometer 26, Plaza Tol Taman Rimba Templer arah ke Kuala Selangor pada waktu dan tarikh sama.
Tarikh 10 Jun ini ditetapkan untuk sebutan semula kes.

Kosmo! pada 8 April lalu melaporkan seorang pegawai kanan polis berpangkat Inspektor cedera di bahagian kepala dan pinggang selepas dirempuh sebuah motosikal jenis Yamaha RXZ yang cuba meloloskan diri daripada pemeriksaan di Plaza Tol Templer arah barat, di sini.
Mangsa yang bertugas sebagai Komander Lebuh Raya Kuala Lumpur- Kuala Selangor (Lebuhraya LATAR) bersama pasukan sedang menjalankan operasi trafik di lokasi terbabit sekitar pukul 11.45 pagi.
Ketua Polis Daerah Gombak, Asisten Komisioner Arifai Tarawe berkata, sekitar pukul 12.20 tengah hari semasa mangsa hendak membuat pemeriksaan terhadap penunggang motosikal berkenaan, secara tiba-tiba suspek cuba melarikan diri lalu merempuhnya. – K! ONLINE


Bayi 14 hari ditinggalkan di luar pintu hospital
Oleh KHAIRUL MOHD. ALI

14 April 2021, 5:41 pm
JOHOR BAHRU – Seorang bayi perempuan yang dianggarkan berusia 14 hari dan cukup sifat ditemui ditinggalkan di luar pintu sebuah hospital swasta di sini, malam semalam.
Ketua Polis Daerah Johor Bahru Selatan (JBS), Asisten Komisioner Mohd. Padzli Mohd. Zain berkata, pihaknya dimaklumkan berhubung perkara itu pada pukul 8.45 malam.
Katanya, bayi itu ditemui seorang kakitangan hospital yang bertugas sebagai penyambut tetamu yang terdengar bunyi tangisan.
“Lelaki itu yang bertindak menuju ke arah bunyi berkenaan menemui bayi berkenaan sebelum melaporkan perkara tersebut kepada ketua jururawat yang bertugas ketika kejadian.
“Pemeriksaan oleh ketua jururawat mendapati bayi yang diletakkan di atas lantai dan lengkap berpakaian itu tidak memiliki sebarang dokumen pengenalan diri, kecuali satu tangkal,” katanya dalam satu kenyataan di sini hari ini.
Mohd. Padzli turut memberitahu, bayi berkenaan kemudiannya dihantar ke Hospital Sultanah Aminah (HSA) di sini sebelum ditempatkan di Wad Kanak-Kanak untuk pemantauan lanjut.

“Pemeriksaan dibuat pihak hospital mendapati bayi berkenaan dalam keadaan baik dan dianggarkan berusia 14 hari,” ujarnya.
Sementara itu beliau berkata, rakaman televisyen litar tertutup (CCTV) mendapati seorang suspek wanita kelihatan mengendong bayi dilihat berjalan sekitar kawasan hospital, namun tiada rakaman jelas dimana bayi berkenaan ditinggalkan.
“Sehubungan itu, polis memohon kerjasama daripada orang ramai yang mempunyai sebarang maklumat berkaitan kejadian itu untuk menghubungi Ibu Pejabat Polis JBS di talian 07-2182323.
“Kes akan disiasat mengikut Seksyen 317 Kanun Keseksaan yang memperuntukkan hukuman denda tidak lebih tujuh tahun atau denda, atau kedua-duanya,” katanya lagi.-K! ONLINE


Ditangkap rentas negeri jumpa kekasih
Oleh NOR SHAFAWATI YUP

14 April 2021, 6:14 pm
SEREMBAN – Tindakan seorang penagih dadah merentas negeri untuk berjumpa kekasih hatinya membawa padah apabila dia diberkas selepas dikejar polis dalam kejadian di Jalan Persiaran Utama S2/1 di sini semalam.
Kejadian pada pukul 4 petang itu berlaku apabila sebuah kereta peronda polis terserempak dengan kenderaan jenis Hyundai berwarna hitam dinaiki suspek bersama kekasihnya dalam keadaan mencurigakan.
Ketua Polis Daerah Seremban, Asisten Komisioner Mohd. Said Ibrahim berkata, lelaki itu enggan memberhentikan kereta ketika diarahkan sebelum cuba melarikan diri.
Katanya, anggota kemudian telah meminta bantuan tiga lagi kereta peronda untuk mengejar suspek.
“Ketika cuba melarikan diri suspek didapati telah melanggar lampu merah, membuat pusingan U tanpa kebenaran dan melanggar cermin sisi sebuah kereta lain sebelum terbabas.
“Pemeriksaan mendapati lelaki berusia 29 tahun itu datang dari Melaka untuk bertemu teman wanitanya berumur 21 tahun di Seremban tanpa mempunyai permit pergerakan sah,” katanya dalam satu kenyataan.

Tambahnya, ujian air kencing mendapati si lelaki positif syabu. Pasangan kekasih itu kini direman bagi membantu siasatan.
Beliau berkata, suspek lelaki tersebut disiasat di bawah Seksyen 342 Akta Pengawalan Penyakit Berjangkit 1988 kerana melakukan pergerakan merentas negeri tanpa kebenaran, Seksyen 15(1) Akta Dadah Berbahaya dan Seksyen 186 Kanun Keseksaan kerana menghalang tugas polis. – K ! ONLINE


Polis tahan 21 suspek dalam tiga hari
Oleh DIYANATUL ATIQAH ZAKARYA

14 April 2021, 5:21 pm
MELAKA – Polis negeri ini menahan 21 suspek dipercayai terlibat dengan pelbagai kegiatan jenayah dengan tujuh daripadanya membabitkan kes curi kabel.
Ketua Jabatan Siasatan Jenayah Melaka, Asisten Komisioner Mohd. Sukri Kaman berkata, kesemua suspek berusia antara 22 hingga 48 tahun itu ditahan dalam Operasi Bersepadu Cegah Jenayah.
Katanya, operasi tersebut diadakan selama tiga hari bermula pada 9 April lalu selepas pihaknya mengesan peningkatan kes-kes jenayah di kawasan sasaran di daerah Melaka Tengah.
“Sepanjang tiga hari operasi, kita berjaya menahan 21 suspek dipercayai terlibat dalam pelbagai kesalahan jenayah termasuk tujuh daripadanya disyaki melakukan kes curi kabel milik Tenaga Nasional Berhad dan Telekom Malaysia.
“Soal siasat lanjut sedang dilakukan bagi mengenal pasti penglibatan suspek ditangkap dengan kes-kes jenayah yang lain,” katanya ketika dihubungi di sini hari ini.
Mohd. Sukri
Mengulas lanjut, beliau berkata, seramai 1,531 individu, 1,290 buah kenderaan dan 71 premis turut diperiksa dalam beberapa siri operasi tersebut.

“Hasil pemeriksaan kenderaan, sebanyak 48 saman trafik dikeluarkan atas pelbagai kesalahan dan dua buah kenderaan disita,” katanya.
Terdahulu, beliau memberitahu operasi itu melibatkan seramai 34 pegawai dan 129 anggota dari Jabatan Siasatan Jenayah Ibu Pejabat Polis Kontinjen Melaka dan ketiga-tiga daerah ini. – K! ONLINE


Agong, PM bermesyuarat menerusi sidang video
Oleh ZULKIFLI MANZOR

14 April 2021, 4:04 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah mengadakan mesyuarat Pra-Kabinet bersama Perdana Menteri, Tan Sri Muhyiddin Yassin di Istana Abdulaziz, Kuantan, Pahang pagi ini.
Laman Facebook rasmi Istana Negara berkata, Yang di-Pertuan Agong berkenan menerima menghadap Perdana Menteri untuk mesyuarat itu menerusi sidang video.
“Sesi hari ini berlangsung selama satu jam bermula pukul 8.30 pagi,” kata laman Facebook berkenaan.
Menurut Istana Negara, Mesyuarat Pra-Kabinet antara aktiviti mingguan atau rutin utama Al-Sultan Abdullah untuk berbincang dan bertukar pendapat bersama Perdana Menteri berkenaan urusan dan isu-isu berkaitan kerajaan. – K! ONLINE


Ketua Polis Daerah akan kena tindakan
Oleh MOHAMAD FAIZAL HASHIM

14 April 2021, 3:04 pm
JOHOR BAHRU – Polis Johor tidak akan teragak-agak untuk mengambil tindakan terhadap mana-mana ketua Polis Daerah sekiranya mendapati mereka melindungi anggota dan pegawainya yang terlibat sebarang kegiatan jenayah.
Ketua Polis Johor, Datuk Ayob Khan Mydin Pitchay berkata, terdapat anggota dan pegawai polis di sebuah daerah yang sudah lama melakukan kegiatan pemerasan baharu sahaja diambil tindakan apabila mangsa tampil membuat laporan di Ibu Pejabat Polis Kontinjen (IPK) Johor.
Katanya, pihaknya sedang menyiasat sama ada sebelum ini ada laporan dibuat kepada ketua polis daerah tetapi tidak ada tindakan diambil.
“Sekiranya ada laporan dibuat kepada ketua polis daerah atau kepada mana-mana ketua jabatan yang tidak diambil tindakan, maklumkan kepada saya. Saya sendiri akan ambil tindakan kepada mereka.
“Saya menyeru kepada masyarakat untuk terus salur maklumat kepada saya (salah laku anggota dan pegawai), saya akan ambil tindakan,” katanya pada sidang akhbar di IPK Johor di sini hari ini.
Ayob Khan berkata, sejak awal tahun sehingga kini, seramai lapan anggota telah dibuang kerja pada tahun ini dengan lagi 12 anggota lagi akan dikenakan tindakan sama pada minggu depan.

Katanya, dalam tempoh yang sama, seramai 59 orang warga Polis Diraja Malaysia (PDRM) Johor melibatkan empat pegawai kanan dan 55 anggota ditahan kerja manakala 11 anggota digantung kerja.
“Kita jangka lebih ramai lagi akan dibuang kerja pada tahun ini melepasi jumlah mereka yang dikenakan tindakan sepanjang tahun lalu melibatkan seorang pegawai awam dan 45 anggota,” katanya. – K! ONLINE


Cuara buruk setiap petang hingga Sabtu
14 April 2021, 3:47 pm
PETALING JAYA – Dewan Bandaraya Kuala Lumpur (DBKL) menasihatkan warga kota supaya lebih berhati-hati dan berwaspada berikutan cuaca buruk yang dijangka akan berterusan sehingga Sabtu ini di sekitar Kuala Lumpur.
DBKL menerusi hantaran di Facebooknya berkata, bermula 11 hingga 17 April ini, Jabatan Meteorologi Malaysia (Met Malaysia) meramalkan ribut petir bakal melanda pada sebelah petang.
“Wargakota dinasihatkan supaya sentiasa peka dengan perubahan cuaca yang berlaku. Layari https://www.met.gov.my/index.php untuk mengetahui keadaan semasa cuaca. Kami prihatin keselamatan anda.
“Jika berlaku banjir kilat di kawasan anda, Sila hubungi Bilik Gerakan DBKL di Talian 03-40244424 untuk tindakan kecemasan,” katanya.
Dalam pada itu, DBKL bertindak pantas melaksanakan kerja-kerja memotong dan membersihkan pokok-pokok tumbang akibat daripada hujan lebat yang turun pada 12 dan 13 April di sekitar Kuala Lumpur.
“Kerja-kerja pembersihan perlu dilakukan segera bagi mengelakkan gangguan lalu lintas kepada orang awam.

“Tindakan pantas ini sedikit sebanyak telah melegakan warga kota yang turut terkesan dengan fenomena cuaca sejak kebelakangan ini,” jelasnya.
Semalam, beberapa laluan di sekitar ibu kota dinaiki air sehingga menyebabkan kesesakan lalu lintas akibat hujan lebat berterusan sejak jam 4.30 petang.
Antara laluan yang dinaiki air ialah Jalan Kuching di Taman Wahyu menghala bulatan Batu Caves; Jalan Cheras di Cheras Sentral ke bulatan Billion dan kedua-dua arah Jalan Maharajalela berhampiran Stesen Monorail Maharajalela dan Jalan Raja Chulan. – K! ONLINE


Harga RON95, RON97, diesel kekal
Oleh KOSMO!

14 April 2021, 5:06 pm
PUTRAJAYA – Harga runcit petrol RON95 dan RON97 masing-masing kekal pada paras RM2.05 dan RM2.54 seliter bagi tempoh bermula tengah malam ini sehingga 21 April depan.
Kementerian Kewangan dalam satu kenyataan berkata, harga runcit diesel juga kekal pada paras RM2.15 seliter.
“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan paras harga siling RM2.05 seliter bagi petrol RON95 dan RM2.15 seliter bagi diesel walaupun harga pasaran sebenar bagi kedua-dua produk meningkat lebih 10 sen melebihi harga siling yang telah ditetapkan.
“Kerajaan juga akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara. -K! ONLINE


Isteri mantan TYT Sarawak meninggal dunia
Oleh ALICIA JOHNY KUEH

14 April 2021, 5:15 pm
KUCHING – Isteri mantan Yang Dipertua Negeri Sarawak Tun Pehin Sri Abang Muhammad Salahuddin Abang Barieng, Toh Puan Datuk Patinggi Norkiah telah meninggal dunia di Hospital Umum Sarawak hari ini.
Toh Puan Norkiah telah menghembuskan nafas terakhir sekitar pukul 12 tengahari pada usia 72 tahun.
Difahamkan punca kematian adalah kerana komplikasi setelah beliau mengalami strok dan pendarahan di bahagian otak pada 3 April.
Jenazahnya akan dikebumikan di Tanah Perkuburan Islam Semariang di sini pada pukul 5 petang.
Norkiah pernah berkhidmat sebagai penjawat awam di Pustaka Negeri Sarawak sebelum mengahwini Abang Muhammad Salahuddin pada tahun 1996.
Sepanjang hayatnya, beliau banyak menyumbang kepada institusi kebajikan negeri terutamanya melibatkan anak-anak yatim.

Susulan itu, sebuah rumah anak yatim di sini, Rumah Kebajikan Kanak-Kanak Toh Puan Hajah Norkiah, telah dinamakan sempena nama beliau pada tahun 2016. – K! ONLINE


1,889 kes harian, tujuh lagi kluster baharu
Oleh SITI A'ISYAH SUKAIMI

14 April 2021, 4:48 pm
PUTRAJAYA – Kes harian negara terus melaporkan angka menghampiri 2,000 dengan 1,889 kes dilaporkan hari ini, menjadikan jumlah kes positif Covid-19 mencecah 365,829 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, Selangor merekodkan kes tertinggi sebanyak 517 kes, diikuti oleh Sarawak sebanyak 489 kes dan Kelantan sebanyak 226 kes.
“Selain itu, Sabah (142 kes), Kuala Lumpur (134 kes), Pulau Pinang (92 kes), Johor (84 kes), Perak (56 kes), Kedah (53 kes), Negeri Sembilan (51 kes), Terengganu (14 kes) dan Pahang (13 kes).
“Negeri lain iaitu Putrajaya (lapan kes), Melaka (enam kes), Perlis (tiga kes) dan Labuan (satu kes),” katanya pada ciapan Twitter beliau di sini hari ini.
Ujarnya lagi, terdapat tujuh kluster baharu dikenal pasti menjadikan sebanyak 341 kluster aktif sehingga kini.
Tambah beliau, 10 kluster tamat hari ini menjadikan sebanyak 1,144 kluster ditamatkan. – K! ONLINE


Polis cari saksi kes kemalangan maut
Oleh MUHD AFIQ AL-HAFIZ MAT YUSOF

14 April 2021, 5:10 pm
PETALING JAYA – Polis sedang mengesan saksi kemalangan maut membabitkan seorang pejalan kaki dan sebuah treler di Kilometer 16.5 Lebuh Raya Utara-Selatan di sini hari ini.
Ketua Polis Daerah Petaling Jaya, Senior Asisten Komisioner Nik Ezanee Mohd. Faizal berkata, pihaknya telah menerima aduan daripada petugas lebuh raya berhubung kejadian kira-kira pukul 4.20 pagi hari ini.
“Siasatan awal di lokasi kejadian mendapati, treler berkenaan dari Putrajaya menghala ke Hutan Melintang, Perak.
“Semasa dalam perjalanan, pemandu treler tersedar telah melanggar sesuatu di tengah jalan,” katanya dalam satu kenyataan di sini hari ini.
Mengulas lanjut, pemandu treler berkenaan telah memeriksa kenderaan dan mendapati terdapat seorang lelaki yang tidak dapat dikenal pasti kerana telah hancur berkecai.
“Mayat lelaki tersebut telah dihantar ke Pusat Perubatan Universiti Malaya (PPUM) untuk bedah siasat dan urusan pengecaman.

“Orang ramai yang melihat atau berada di lokasi kejadian boleh menyalurkan maklumat kepada Pegawai Penyiasat Trafik, Inspektor Rina Murniza di talian 013-9738580 di balai polis berhampiran bagi membantu siasatan,” ujarnya. K! ONLINE.


Covid-19 : Kompleks Seri Iman ditutup 3 hari
Oleh MOHD AZLI ADLAN

14 April 2021, 4:11 pm
KUALA TERENGGANU – Kompleks Seri Iman yang menempatkan enam pejabat agensi kerajaan negeri Terengganu diarahkan tutup selama tiga hari sehingga lusa berikutan penularan kes Covid-19.
Pengarah Jabatan Kesihatan Terengganu, Dr. Nor Azimi Yunus berkata, penutupan premis tersebut terpaksa dilakukan selepas 11 kes positif Covid-19 direkod dalam kalangan kakitangan yang berkhidmat di bangunan pusat pentadbiran tersebut.
Beliau berkata, penutupan itu melibatkan Majlis Agama Islam dan Adat Melayu Terengganu (Maidam), Jabatan Hal Ehwal Agama Terengganu (JHEAT), Jabatan Mufti Negeri Terengganu, Pejabat Agama Daerah Kuala Terengganu, Pejabat Agama Daerah Kuala Nerus serta Pejabat Daerah dan Tanah Kuala Terengganu.
“Perintah penutupan premis tersebut bagi membolehkan kerja-kerja nyah kuman dilakukan.
“Ia selaras dengan Seksyen 18 (1) (1)(d) Akta Pencegahan dan Pengawalan Penyakit Berjangkit 1988,” katanya di sini hari ini.
Dalam perkembangan sama, Nor Azimi berkata, setakat ini, sebanyak 177 kes aktif positif Covid-19 direkodkan di Terengganu.

Beliau memberitahu, kes pesakit yang disahkan Covid-19 itu sedang diberikan rawatan dan berada dalam keadaan stabil. – K! ONLINE


Drama Nur temui penonton di Indonesia
Oleh NUR EMIRA SAIZALI

14 April 2021, 4:15 pm
PETALING JAYA – Drama bersiri popular, Nur yang pernah mencipta fenomena dengan meraih lebih 10 juta tontonan ketika ditayangkan menerusi TV3 pada 2018 menembusi pasaran negara jiran, Indonesia.
Drama berkenaan disiarkan stesen televisyen Indonesia, MNCTV, sejak semalam.
Tayangan kedua-dua sekual drama berkenaan di negara seberang tersebut tercetus atas kolaborasi antara Sistem Televisyen Malaysia Berhad (STMB) dan MNCTV media.
Ketua Pegawai Kandungan, Rangkaian Televisyen Media Prima (MPTN) dan Primeworks Studios, Nini Yusof berkata, STMB dan MNCTV teruja dengan kolaborasi yang terjalin kerana mengambil kira populariti drama Nur dan jumlah tontonan.
“Kami juga gembira kerana dapat memainkan peranan penting dalam memperluaskan lagi sayap drama Nur ke luar negara,” katanya.
Drama Nur yang diarahkan oleh Shahrulezad Mohameddin dibintangi barisan pelakon hebat antaranya Amyra Rosli, Syafiq Kyle, Datuk Jalaluddin Hassan, Fatimah Abu Bakar dan Azar Azmi.

Turut membintangi drama yang disiarkan menerusi slot Samarinda TV3 tersebut adalah pelakon Noorkhiriah, Azhan Rani, Raja Atiq dan Eyra Hazali.
Sementara itu, Pengarah Program MNCTV, Endah Hari Utari berkata, pihaknya menganggap drama rantaian Nur sangat menarik, menghiburkan dan merupakan hasil kerja produksi yang hebat.
“Ini adalah alasan utama kami memilih Nur. Drama ini akan menjadi tambahan variasi kepada kandungan sedia ada. Naskhah tersebut berbeza berbanding program biasa yang ditayangkan dalam MNCTV sebelum ini.
“Kami yakin drama hebat ini akan mengimarahkan lagi suasana Ramadan dalam MNCTV,” katanya.
Sementara itu, Shahrulezad mengakui berasa bangga apabila Nur merentas ke negara jiran Indonesia.
“Saya sangat teruja kerana drama Nur masih diterima penonton di rantau ini.
“Paling membanggakan apabila buat julung kali, Nur melangkaui sempadan dan disiarkan TV Indonesia,” ujarnya.
Drama Nur berkisar dilema cinta dua insan dengan latar belakang yang berbeza apabila seorang ustaz muda, Adam terpikat dengan pelacur bernama Nur yang digelar ‘gadis lorong’ dan tidak mendapat didikan agama sempurna.
Cinta Adam dan Nur mendapat tentangan hebat dari keluarga dan masyarakat kerana perbezaan ‘darjat’ agama untuk golongan pendosa dan alim ulama. – K! ONLINE


Terengganu larang buka puasa di taman awam, tepi pantai
Oleh MOHD AZLI ADLAN

14 April 2021, 4:53 pm
KUALA TERENGGANU – Kerajaan negeri Terengganu melarang sebarang aktiviti berbuka puasa di kawasan terbuka di seluruh negeri ini berkuatkuasa serta-merta.
Setiausaha Bahagian (Kerajaan Tempatan) Terengganu, Yusaini Amir Mohamad Nor berkata, larangan itu meliputi semua taman awam, kawasan lapang dan tepi pantai di negeri berkenaan.
Beliau berkata, ia telah diputuskan dalam
Mesyuarat Jawatankuasa Kerja Keselamatan 2 Negeri Khas (Pengurusan Darurat dan Pandemik) Terengganu yang telah bersidang semalam.
“Mesyuarat itu yang dipengerusikan Menteri Besar Terengganu, Datuk Seri Ahmad Samsuri Mokhtar tersebut telah bersetuju untuk tidak membenarkan aktiviti berbuka puasa di kawasan lapang, taman awam dan tepi pantai di seluruh Negeri Terengganu.
“Sehubungan itu, pihak berkuasa tempatan (PBT) diminta membuat hebahan, pemantauan dan penguatkuasaan berhubung peraturan ini di kawasan masing-masing,” katanya dalam satu kenyataan di sini hari ini.
Sebelum ini, selain kawasan tepi pantai di sekitar lapan daerah di Terengganu, Dataran Shah Bandar yang berlatar belakang Jambatan Angkat Kuala Terengganu di sini merupakan antara lokasi kegemaran masyarakat untuk berbuka puasa sebelum penularan pandemik Covid-19.

Kosmo! semalam melaporkan aktiviti berbuka puasa di Padang Majlis Bandaraya Kuantan (MBK) 1, Kuantan, Pahang yang menjadi tradisi setiap kali Ramadan tidak lagi dibenarkan pada tahun ini. – K! ONLINE


Diskaun 50 peratus kompaun MBSA
Oleh ABDUL RAZAK IDRIS

14 April 2021, 2:25 pm
SHAH ALAM – Diskaun sebanyak 50 peratus diberikan kepada orang ramai dalam membayar kompaun melibatkan sembilan kesalahan di bawah pentadbiran Majlis Bandaraya Shah Alam (MBSA).
Ia bersempena Kempen Pengurangan Kompaun sepanjang Ramadan bermula semalam hingga 12 Mei depan.
Ketua Bahagian Korporat dan Perhubungan Awamnya, Shahrin Ahmad berkata, kesalahan yang diberikan kompaun 50 peratus itu merangkumi Undang-Undang Kecil berkaitan kedai Gunting Rambut, Taman, Vandalisme, Establisyemen Makanan, Pengendali Makanan, Iklan, Penjaja, Jalan dan Pasar.
“Selain itu, kompaun tempat letak kereta (Perintah Pengangkutan Jalan MBSA) turut diberikan pengurangan sehingga RM30 daripada jumlah asal di semua kaunter pembayaran MBSA.
“Bagi menggalakkan pembayaran kompaun itu, MBSA menyediakan perkhidmatan Pejabat Bergerak Shah Alam On Wheel (SAOW) yang beroperasi setiap Sabtu di pasar raya terpilih di bawah pentadbiran MBSA,” katanya dalam kenyataan hari ini.
Beliau menambah, pembayaran kompaun juga boleh dilakukan di kaunter utama, Wisma MBSA ; Pejabat Cawangan Sungai Buloh, Kota Kemuning dan Setia Alam.

“Orang ramai dinasihatkan mengambil peluang ini sebelum tindakan tegas diambil antaranya sekatan urusniaga di kaunter-kaunter majlis atau tindakan mahkamah,” katanya. – K! ONLINE


Rita Rudaini diusik netizen gara-gara ‘family tree’
Oleh MOHAMMAD SHAHEMY AZMI

14 April 2021, 2:05 pm
PETALING JAYA – Perkongsian pelakon Rita Rudaini memaparkan anak keduanya, Airit Qaqa Arjuna sedang menyiapkan kerja sekolah mengundang usikan netizen kerana terpampang foto bekas suaminya, Aidil Zafuan Abdul Radzak.
Menerusi hantaran yang dimuat naik Rita, anaknya sedang menyiapkan tugasan ‘family tree’ (rajah keluarga) yang diberikan oleh guru di sekolahnya.
Foto memaparkan family tree yang dimuat naik Rita dalam Instagramnya menarik perhatian ramai.
“’Family tree’ lagi. Mommy sebenarnya nak cetak gambar Hyun Bin (pelakon Korea) ganti tempat daddy (Aidil Zafuan). Tapi mommy takut cikgu pengsan pula,” seloroh Rita.
Hantaran tersebut ternyata mendapat pelbagai reaksi pengikutnya sehingga ramai yang mengusik Rita bersama pemain bola sepak kebangsaan itu.
“Eh! Daddy dia tu bukan pemain bola ke? Macam terkenal,” usik seorang pengikut yang turut meminta Rita supaya menggunakan foto bekas suaminya yang lebih segak.
Usikan tersebut dijawab Rita dengan memberitahu, foto berkenaan adalah yang paling segak ketika Aidil bermain bersama pasukan Negeri Sembilan suatu ketika dahulu.

“Itu gambar lama masa main dengan Negeri Sembilan. Paling segak dulu. Sekarang dah tak segak, gemuk. Muka tak manis,” kata pelakon asal Perlis itu.
Di sebalik usikan nakal antara Rita dengan pengikutnya, terdapat juga segelintir komen melahirkan rasa sedih dan kasihan terhadap anak-anak pelakon itu kerana tidak membesar tanpa seorang bapa.
“Tak dapat bayangkan betapa jauh di sudut hati anak-anak merindui kasih seorang ayah,” kata seorang pengikutnya yang lain.
“Kita pula yang menangis. Ya Allah semoga Rayyan dan Arjuna menjadi anak yang baik pada masa hadapan. Jangan simpan benda buruk tentang ibu bapa kamu, amin,” kata seorang lagi peminatnya.
Bagaimanapun, terdapat juga komen kurang ‘enak’ ditinggalkan seorang individu apabila mendakwa pelakon filem Mami Jarum itu masih belum ‘move on’ dengan perceraiannya bersama Aidil.
“Sis, ‘move on’ lah. Si lelaki itu dah ada isteri anak. Hidup masing-masinglah. Nampak sangat sis masih menanti benda yang tidak pasti,” tulisnya.
Enggan berdiam diri, Rita atau nama sebenarnya Rita Rudaini Mokhtar, 44, meminta individu terbabit berfikir dahulu sebelum meninggalkan komen.
“Takkan ‘family tree’ aku nak letak gambar laki hang (suami awak)? Tergila-gila kepala otak hang! Nak komen biar cerdik sikit,” balas Rita.
Untuk rekod, Rita berkahwin dengan Aidil, 33, pada 2008, namun bercerai September 2013.
Hasil perkahwinan tersebut, mereka dikurniakan dua cahaya mata lelaki iaitu Airit Rayyan Rizqin, 12, dan Airit Qaqa Arjuna, 10, yang kini berada di bawah jagaan Rita. – K! ONLINE


Guan Eng tuntut RM21 juta daripada Raja Petra
Oleh NUZULSHAM SHAMSUDDIN

14 April 2021, 2:18 pm
KUALA LUMPUR – Bekas Menteri Kewangan, Lim Guan Eng menuntut ganti rugi am sebanyak RM20 juta dalam kes saman fitnahnya terhadap penulis blog Raja Petra Raja Kamarudin berhubung projek terowong bawah laut Pulau Pinang di Mahkamah Tinggi di sini hari ini.
Guan Eng, 61, selaku plaintif ketika memberi keterangan pada prosiding taksiran ganti rugi di hadapan Pesuruhjaya Kehakiman Datuk Mohd. Arief Emran Arifin berkata sebanyak 20 artikel telah disiarkan dalam kedua-dua versi bahasa Inggeris dan Melayu oleh portal Malaysia Today milik Raja Petra bermula Februari 2019.
“Saya menuntut ganti rugi RM1 juta bagi setiap artikel. Siri artikel itu telah dikongsi oleh pengguna internet dan artikel-artikel itu masih belum diturunkan (padam) lagi oleh defendan (Raja Petra),” katanya.
Guan Eng berkata, semasa artikel-artikel itu diterbitkan, beliau memegang jawatan penting sebagai Menteri Kewangan dan pemfitnahan itu adalah khusus kepada khidmatnya sebagai Ketua Menteri Pulau Pinang.
“Nama baik dan reputasi saya tercemar secara teruk, lagi pun defendan menyatakan sumber beliau adalah Suruhanjaya Pencegahan Rasuah Malaysia (SPRM). Ini telah merosakkan kewibawaan dan karakter saya,” ujarnya lagi.
Selain menuntut ganti rugi am RM20 juta Guan Eng turut menuntut ganti rugi teruk dan teladan masing-masing berjumlah RM500,000.

Sementara itu, peguam Simon Murali yang mewakili Guan Eng dalam hujahannya berkata jumlah RM1 juta bagi setiap satu artikel adalah satu jumlah yang munasabah.
Mahkamah kemudian menetapkan 25 Mei ini bagi keputusan taksiran ganti rugi menerusi aplikasi Zoom manakala 26 April ini untuk plaintif memfailkan hujahan tambahan. – K! ONLINE


Lebih 95 rumah, bangunan kerajaan rosak akibat ribut
Oleh NORLIDA AKMAR IDROS

14 April 2021, 2:42 pm
KUALA NERANG – Lebih 400 penduduk Felda Lubuk Merbau dan kawasan berhampiran yang sedang melakukan persiapan untuk berbuka puasa ketakutan apabila kawasan perumahan tersebut dilanda ribut selama kira-kira 10 minit pada semalam.
Dalam kejadian kira-kira pukul 5 petang itu, sekurang-kurangnya 95 buah rumah rosak dengan lima daripadanya mengalami kerosakan serius.
Selain rumah penduduk, turut terjejas ialah bangunan Sekolah Kebangsaan dan Sekolah Menengah Kebangsaan Lubok Merbau, Klinik Kesihatan Lubuk Merbau dan pondok polis.
Seorang penduduk, Murni Hassan, 48, berkata, kejadian berlaku ketika dia baru selesai memasak gulai ikan dan sambal udang untuk berbuka puasa.
“Saya terus berlari ke arah ruang tamu selepas mendengar bunyi angin kuat disusuli hujan lebat.
“Saya bersama suami serta empat anak berlindung di satu sudut di tepi dinding sebelum tiba-tiba air hujan mencurah-curah dari lantai tingkat atas,” katanya ketika ditemui di rumahnya di sini hari ini.

Menurutnya, dia kemudian menjenguk ke tingkat atas rumah dan mendapati hampir keseluruhan bumbung rumah telah diterbangkan ribut.
“Semua perabot, pakaian termasuk kelengkapan sekolah anak basah dan kami terpaksa menumpang sementara di rumah ibu terletak berhampiran,” ujarnya. – K! ONLINE


Cemas 20 minit terperangkap dalam longkang
Oleh MASTURAH SURADI

14 April 2021, 1:44 pm
KOTA TINGGI – Seekor anak kucing terperangkap kira-kira 20 minit di dalam longkang sedalam tiga kaki di Jalan Mangga 1, Taman Kota Jaya di sini berjaya diselamatkan pihak bomba.
Komander Operasi Balai Bomba Penyelamat (BBP) Kota Tinggi, Pegawai Bomba Kanan II Mohd. Rafi Mohd. Nor berkata, seramai tujuh anggota dihantar ke lokasi kejadian selepas menerima panggilan kecemasan pada pukul 2.57 petang.
“Kejadian itu disedari oleh orang awan yang mendengar bunyi anak kucing tersebut di dalam longkang sedalam lebih kurang tiga kaki.
“Tindakan orang awam yang cuba untuk mengambil anak kucing itu dengan membuka penutup longkang tidak berjaya kerana penutup berkenaan berat.
“Anggota kemudian bertindak menyelamat anak kucing tersebut yang telah 20 minit terperangkap dengan membuka penutup longkang tersebut,” katanya ketika dihubungi hari ini.
Tambahnya, anak kucing itu berada dalam keadaan basah ekoran longkang berkenaan yang terdapat sedikit air selepas hujan.

Jelas Mohd. Rafi, haiwan itu kemudian diserahkan kepada pemanggil untuk tindakan selanjutnya. – K! ONLINE


20,194 botol arak bernilai RM750,939 dirampas
Oleh MUHD AFIQ AL-HAFIZ MAT YUSOF

14 April 2021, 1:42 pm
PETALING JAYA – Sindiket pengedaran minuman keras tidak bercukai tumpas selepas penahanan dua lelaki warga tempatan di sekitar Taman Oversea Union dekat sini semalam.
Dalam serbuan kira-kira pukul 12.30 tengah hari itu telah dijalankan sepasukan Pegawai dan Anggota dari Cawangan Risik Briged Tengah Pasukan Gerakan Am Cheras.
Komander Pasukan Gerakan Am (PGA) Briged Tengah, Senior Asisten Komisioner, Muhammad Abdul Halim berkata, dua lelaki tempatan yang ditahan berkenaan berusia 47 dan 69 tahun.
“Kita telah merampas 906 kotak arak pelbagai jenama membabitkan 20,194 tin dan botol yang mempunyai kandungan alkohol antara 4 hingga 43 peratus bernilai kira-kira RM750,939.
“Kita percaya serbuan ini telah berjaya melumpuhkan satu sindiket pengedaran minuman keras tidak bercukai disekitar daerah Lembah Klang,” katanya dalam satu kenyataan di sini hari ini.
Mengulas lanjut, polis menyeru masyarakat agar dapat memberikan kerjasama dengan menyalurkan sebarang maklumat berkaitan aktiviti yang menyalahi undang-undang.

Kes disiasat dibawah Seksyen 135 (1) Akta Kastam 1967. – K! ONLINE


Pengunjung perlu patuhi SOP di bazar Ramadan
Oleh MUHD AFIQ AL-HAFIZ MAT YUSOF

14 April 2021, 3:02 pm
PETALING JAYA – Polis Diraja Malaysia (PDRM) menasihatkan orang ramai agar mematuhi prosedur operasi standard (SOP) ketika berkunjung ke bazar-bazar Ramadan di seluruh negara.
Timbalan Ketua Polis Negara, Datuk Seri Acryl Sani Abdullah Sani berkata, peniaga juga perlu bertanggungjawab dalam memastikan pengunjung di premis mereka sentiasa mematuhi SOP.
“Peniaga juga harus memastikan pengunjung memakai pelitup muka, menjaga jarak fizikal dan mengimbas kod QR aplikasi MySejahtera ketika urus niaga.
“PDRM juga akan terus memantau lokasi-lokasi bazar Ramadan bagi memastikan orang ramai mematuhi SOP,” katanya dalam satu kenyataan di sini hari ini.
Beliau turut memberitahu, pihaknya akan mengambil tindakan tegas kepada mana-mana individu yang gagal mematuhi SOP yang telah ditetapkan Majlis Keselamatan Negara. – K! ONLINE


Bekas pegawai Felcra didakwa pecah amanah
Oleh NIK SUKRY RAMLI

14 April 2021, 2:22 pm
KUANTAN – Bekas pegawai Felcra Berhad dihadapkan ke Mahkamah Sesyen Kuantan di sini hari ini atas dakwaan menipu dan memalsukan akaun milik majikannya empat tahun lalu.
Pendakwaan di hadapan Hakim Datuk Ahmad Zamzaini Mohd Zain dilakukan Timbalan Pendakwa Raya Suruhanjaya Pencegahan Rasuah Malaysia (SPRM), Siti Sarah Zainal Abidin.
Tertuduh, Mohd. Haire Aw Sudin, 43, yang tidak diwakili peguam bagaimanapun mengaku tidak bersalah dan mohon dibicarakan bagi semua pertuduhan itu.
Tertuduh didakwa melakukan kesalahan itu antara bulan Januari hingga April 2018 ketika bertugas sebagai penolong eksekutif pembangunan peserta Felcra Berhad Kawasan Anak Endau, Rompin.
Bagi pertuduhan pertama hingga ketiga, dia didakwa melakukan kesalahan dengan sengaja dan dengan niat hendak menipu, memalsukan kira-kira dalam buku akaun Imperes Tabung Kebajikan Peserta Felcra Berhad Kawasan Anak Endau, dalam daerah Rompin, bagi bulan Januari hingga Mac 2018.
Tertuduh turut didakwa melakukan kesalahan sama pada bulan April 2018 bagi pertuduhan keempat yang dikenakan terhadapnya.

Pihak pendakwaan menawarkan ikat jamin RM20,000 terhadap tertuduh sebelum tertuduh mengemukakan rayuan kerana tidak mempunyai pendapatan tetap dan menyara isteri serta dua anak dikategorikan orang kurang upaya (OKU) selain turut menjaga ibu bapa yang memerlukan rawatan bulanan di hospital.
Hakim kemudiannya membenarkan ikat jamin RM14,000 dengan seorang penjamin dengan syarat tambahan tertuduh perlu melapor diri di pejabat SPRM terdekat setiap bulan sehingga kes selesai serta menyerahkan pasport kepada mahkamah.
Hakim menetapkan 5 Mei depan sebagai tarikh sebutan semula kes dan tertuduh boleh melantik peguam. – K! ONLINE


Ribut petir dijangka melanda sembilan negeri petang ini
Oleh LUQMAN RIDHWAN MOHAMED NOR

14 April 2021, 1:34 pm
PETALING JAYA – Ribut petir dijangka melanda sembilan ibu negeri dan dua Wilayah Persekutuan petang ini.
Menurut Jabatan Meteorologi (MetMalaysia), ribut petir dijangka melanda di Kuala Lumpur, Putrajaya serta Shah Alam, Selangor; Melaka; Seremban, Negeri Sembilan dan Johor Bahru, Johor.
“Kuantan, Pahang; Alor Setar, Kedah;  George Town, Pulau Pinang; Kangar, Perlis dan Kuching, Sarawak turut dijangka mengalami ribut petir,” katanya dalam satu kenyataan hari ini.
Menurutnya, hujan akan turun di Ipoh, Perak; Kota Kinabalu, Sabah dan Labuan manakala tiada hujan diramalkan berlaku di Kota Bharu, Kelantan dan Kuala Terengganu, Terengganu.
“Fasa peralihan monsun bermula pada 16 Mac lalu dan berterusan sehingga pertengahan Mei hadapan.
“Semasa fasa peralihan monsun, rantau negara akan menerima tiupan angin lemah dari pelbagai arah. Ia mungkin menghasilkan ribut petir yang lazimnya membawa hujan lebat serta angin kencang dalam jangka masa singkat.

“Kejadian ini berlaku terutamanya pada waktu petang dan awal malam di kebanyakan kawasan di negeri-negeri di pantai barat dan pedalaman Semenanjung, barat Sabah serta barat dan tengah Sarawak,” katanya.
Ujarnya, keadaan cuaca itu berpotensi menyebabkan banjir kilat serta kerosakan pada struktur yang tidak kukuh.
“Kepada peniaga dan pengunjung bazar ramadan dinasihatkan supaya lebih berhati-hati kerana dalam musim peralihan sekarang kemungkinan besar berlaku hujan atau ribut petir pada sebelah petang. – K! ONLINE


Roslan Shah tegur sikap segelintir Muslim Singapura
Oleh MOHAMMAD SHAHEMY AZMI

14 April 2021, 1:27 pm
PETALING JAYA – Pelakon dan juga pengacara Roslan Shah meluahkan rasa kesal dengan sikap segelintir umat Islam di Singapura kerana tanpa rasa bersalah tidak berpuasa di tempat awam pada bulan Ramadan.
Menerusi satu hantaran yang dimuat naik dalam Instagramnya, selebriti kelahiran Kota Singa itu mendakwa, kejadian tersebut berlaku ketika dia keluar untuk membeli juadah berbuka puasa semalam.
“Maaf kata ya, puasa pertama Cik Lan (panggilannya) jalan di Joo Chiat Complex untuk membeli juadah berbuka puasa. Depan mata Cik Lan ternampak umat Islam makan dengan selamba.
“Nampak juga umat Islam dengan wheel chair (kerusi roda) merokok depan orang awam yang sedang lalu-lalang. Memang betul, jawapan mereka akan cakap ‘kubur masing-masing’.
“Tapi pada bulan puasa yang mulia ini, kena menghormati orang yang berpuasa juga,” katanya.
Ujarnya lagi, individu yang tidak berpuasa sewajarnya harus lebih peka dan sensitif dengan masyarakat, bukannya berbangga kerana tidak berpuasa.

“Nak makan atau merokok kenalah sorok-sorok dan jangan bagi nampak pada orang awam. Apabila saya tengok, dengan rasa bangga merokok dan makan dengan selambanya.
“Bulan Ramadan setahun sekali bukannya setiap hari. Saya pun tak sempurna mana pun. Kalau saya tidak berpuasa saya akan makan di bilik sendirian sahaja sebab ahli keluarga berpuasa. Saya kena menghormati orang yang berpuasa,” kata selebriti yang mendapat gelaran Sudirman Singapura itu.
Dalam hantaran berkenaan juga, Roslan turut memohon maaf kepada sesiapa yang terasa dengan teguran tersebut.
“Mohon maaf kalau ada yang terasa. Saya tulis secara umum kerana nampak di depan mata. Kalau di Malaysia dan kena saman dan naik van jenazah, bawa jalan-jalan lagi.
“Orang Islam di sana (Malaysia) akan tahu yang naik van jenazah adalah orang Islam yang kena tangkap kerana tidak berpuasa,” tulisnya.
Sejak dunia dilanda pandemik Covid-19, Roslan yang sebelum ini kerap berulang-alik antara Malaysia-Singapura atas urusan kerja telah beralih ke bidang perniagaan makanan dengan mengusahakan gerai menjual pelbagai aneka rojak di Kedai Kopi Al-Ikhlas, 60 Lorong 101 Changi, Singapura sejak Julai 2020. -K! ONLINE


Neelofa ‘kebas’ al-Quran Haris
Oleh KOSMO!

14 April 2021, 1:27 pm
PETALING JAYA – Selebriti dan usahawan terkenal, Neelofa berkongsi kisah bibit-bibit percintaannya dengan pendakwah bebas, Haris Ismail ketika Ramadan tahun lalu pada sesi Live di Instagram @markaztijaari, baru-baru ini.
Neelofa atau nama lengkapnya, Noor Neelofa Mohd. Noor membuka cerita bahawa dia mengambil al-Quran milik Haris yang tertinggal di rumahnya selepas selesai solat sunat tarawih bersama keluarga.
“Inilah al-Quran yang Haris bawa semasa bertarawih bersama saya sekeluarga tahun lalu di bulan Ramadan ketika cinta (kami) mula berputik.
“Selepas itu, dia tertinggal al-Quran di rumah saya. Saya pun ‘kebas’ al-Quran ini untuk digunakan semasa kelas tilawah al-Quran,” dedah Neelofa menerusi perkongsian video dalam Instagram @lofa.haris.
Ujar bekas pemenang pertandingan Dewi Remaja 2009/2010 itu, Haris datang menemuinya untuk mengambil kitab suci tersebut, namun dia enggan memulangkannya.
“Saya kata tak boleh (ambil). Saya sudah tanda untuk setiap kelas. Al-Quran itu milik saya sekarang,” katanya.

Haris yang berada di sebelah Neelofa semasa pendedahan itu dibuat kelihatan tersipu-sipu malu ketika ditanya sama ada dia ikhlas atau tidak memberikan al-Quran tersebut kepada bakal isterinya pada ketika itu.
Pertanyaan Neelofa itu kemudian dijawab dengan bersahaja oleh Haris dengan memberitahu dia ikhlas.
Menjengah ke ruangan komen, rata-rata pengikut pasangan itu suka melihat gelagat Neelofa dan Haris yang diibaratkan penuh dengan kasih sayang.
“Seronok tengok Lofa. Dia sangat penyayang. Semoga kekal hingga ke Jannah,” ujar seorang pengguna Instagram.
Neelofa dan Haris selamat diijabkabulkan pada 26 Mac lalu dalam sebuah majlis bertutup di sebuah hotel terkemuka di Kuala Lumpur.